"Йилнинг энг фаол адолатчи аёли" кўрик-танловда билимдон ва иқтидорлилар сараланди | Ўзбекистон "Адолат" социал-демократик партияси\n“Йилнинг энг фаол адолатчи аёли” кўрик-танловида билимдон ва иқтидорлилар сараланди\n2 Март, 18:49 • Аёллар қаноти, Кўрик-танлов, Муҳим хабарлар, Янгиликлар • 388 марта кўрилди • Комментариев к записи “Йилнинг энг фаол адолатчи аёли” кўрик-танловида билимдон ва иқтидорлилар сараланди нет\nАёл… Табиатнинг ноёб мўжизаси ва ҳаётимизнинг гултожи ҳисобланмиш бу буюк ҳамда мўътабар зот қадимдан юртимизда юксак эъзоз ва эътиборда бўлган. Истиқлол эса бу эзгу ишларнинг янада ривожланиши, янгича маъно-мазмун касб этишига имкон яратди. Аёлини эъзозлаган юртнинг келажаги порлоқ, фарзандлари баркамол, ҳаёти тинч ва фаровон бўлади, деган азалий ҳаётий ҳақиқат бугун ўз исботини топаётир. Бугунги кун аёли уй бекаси, раҳбар, олима, шоира, журналист, шифокор ва тадбиркор, бир сўз билан айтганда, ҳам оила, ҳам жамият ишининг фидойиси. У тарбиялаб, камол топтираётган фарзандлар эса ҳар жиҳатдан фаол ва ташаббускор.\nМамлакатимизда хотин-қизларга оид давлат сиёсатининг ҳаётга изчиллик билан татбиқ этилаётгани бу борадаги ислоҳотлар кўламини кенгайтириб, аёлларнинг давлат ва жамият ишидаги иштирокини янада кучайтирмоқда. Қабул қилинаётган меъёрий-ҳуқуқий ҳужжатлар эса уларнинг ўз ҳақ-ҳуқуқини англаши, манфаатларини рўёбга чиқаришида муҳим дастуриламал бўлаётир. Президентимиз Шавкат Мирзиёевнинг жорий йил 2 февралдаги “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида”ги Фармони ушбу ҳуқуқий ҳужжатларнинг мантиқий давоми бўлиб, хотин-қизларнинг ижтимоий-сиёсий, иқтисодий ва маданий жабҳаларда муҳим масалаларни ҳал қилиш, давлат ва жамият бошқарувидаги иштирокини оширишга хизмат қилмоқда.\nЎзбекистон “Адолат” социал-демократик партияси ҳам мамлакатимиз ижтимоий-сиёсий ҳаётида хотин-қизларнинг тўлиқ ва тенг иштирокини таъминлаш, давлат органларининг барча бўғинларида қарор қабул қилиш жараёнида қатнашишини кафолатлашга қаратилган дастурий вазифаларини ҳаёт изчил татбиқ этиб келмоқда. Партиянинг барча бўғиндаги тузилмалари томонидан аёлларни ҳар томонлама қўллаб-қувватлаш, уларда етакчилик қобилиятини ривожлантириш, хотин-қизларнинг ташаббусларини рағбатлантириш ва бошқа қатор муҳим вазифаларнинг амалга оширилиши ўз ижобий самарасини бермоқда. Буни партия сафидаги аъзоларнинг 50 фоиздан ортиғини хотин-қизлар ташкил этишида ҳам яққол кўриш мумкин.\nПартия хотин-қизларга қаратилган сиёсатини олиб боришда аниқ мақсадга қаратилган лойиҳаларни илгари сурмоқда. Жумладан, ўтган йилнинг ўзида партиянинг барча даражадаги ташкилотлари ташаббуси билан хотин-қизларнинг ижтимоий-сиёсий фаоллигини ошириш, уларнинг ҳуқуқий, тиббий ва экологик маданиятини юксалтиришга қаратилган мингдан ортиқ семинар, сиёсий ўқув, давра суҳбатлари ўтказилиб, уларда 60 мингга яқин хотин-қиз фаол иштирок этди.\nХабарингиз бор, бир неча йилдан буён Ўзбекистон “Адолат” социал-демократик партияси Сиёсий Кенгаши Марказий аппарати ташаббуси билан “Йилнинг энг фаол адолатчи аёли” кўрик-танлови ўтказиб келинмоқда. Ушбу кўрик-танловни ташкил этишдан асосий мақсад ҳам жамиятда аёлларнинг ролини янада кучайтириш ҳамда хотин-қизларни ижтимоий қўллаб-қувватлаш, партия сафидаги энг фаол, ташаббускор, меҳнат жамоаси ва оилада ибрат кўрсатаётган аёлларни аниқлаб, муносиб рағбатлантириш, улар тажрибасини кенг тарғиб қилишдан иборат.\nПойтахтимиздаги Миллий матбуот марказида бўлиб ўтган “Йилнинг энг фаол адолатчи аёли” кўрик-танловининг жорий йилги босқичи ҳам юқори савияда ўтказилди. Кўрик-танловнинг туман, шаҳар ва вилоят босқичларидан муваффақиятли ўтиб, республика босқичига етиб келган ўн тўрт нафар хотин-қиз ўзаро баҳслашдилар. Ўрни келганда таъкидлаш жоизки, кўрик-танловнинг туман, шаҳар ва вилоят босқичлари адолатлилик, очиқлик, ошкоралик соғлом рақобат мезонлари асосида ўтказилди. Кўрик-танловда турли ёш ва касбдаги, ҳаётий тажрибага эга 800 нафарга яқин хотин-қиз иштирок этди.\nКўрик-танловни Ўзбекистон “Адолат” СДП Сиёсий Кенгаши раиси Наримон Умаров кириш сўзи билан очди.\n— Демократик давлат қуришнинг муҳим шарти бўлган хотин-қизларни жамиятнинг тенг ҳуқуқли аъзоси сифатида эътироф этиш тамойили бугун мамлакатимизда олиб борилаётган кенг кўламли ислоҳотларнинг марказига қўйилган, — деди партия етакчиси. — Жамиятда хотин-қизларнинг мавқеи ва ролини юксалтириш, ҳуқуқ ҳамда манфаатларини таъминлаш ва ҳимоя қилиш, уларнинг ижтимоий-сиёсий фаоллигини ошириш, интеллектуал ва маънавий салоҳиятини, умуман, ҳаётнинг барча жабҳаларини модернизация қилиш ҳамда янгилашда иштирокини кенгайтириш учун барча шарт-шароитлар яратилди. Партиямиз ҳам бу жараёнда муносиб иштирок этишга интилмоқда. “Йилнинг энг фаол адолатчи аёли” кўрик-танловини ташкил этишдан асосий мақсад ҳам амалга оширилаётган ислоҳотларга муносиб ҳисса қўшишдан иборат. Кўрик-танлов республика босқичининг нафосат айёми — 8 март арафасида ташкил этилишида ҳам ўзига хос рамзий маъно бор. Биз бундан кейин ҳам вилоятларда ғолиб бўлиб, республика босқичига етиб келган иштирокчи хотин-қизларнинг ғояларимиз тарғиботидаги ташаббусларини қўллаб-қувватлашга тайёрмиз. Бугунги танлов партиямиз сафидаги хотин-қизлар фаоллиги ва ташаббускорлиги ҳақида муайян хулосага келиш имкониятини беради.\nКўрик-танловда “Адолат” СДП Сиёсий Кенгаши Марказий аппарати томонидан шакллантирилган ҳакамлар ҳайъати ҳар бир иштирокчининг шартлар бўйича тайёрлаган чиқишларини талабчанлик билан баҳоладилар.\n“Адолат менинг нигоҳимда” номли шартда иштирокчилар 5 дақиқалик тақдимот (слайд) асосида партиянинг амалдаги лойиҳаларини янада такомиллаштириш, кенг халқ оммаси орасида партиянинг устувор мақсад-вазифаларини тарғиб қилишда нималарга эътибор қаратиш зарурлиги ҳақида ўз фикр ва таклифларини баён этдилар. Танлов қатнашчиларининг партиянинг амалдаги лойиҳалари доирасида амалиётга йўналтирилиши лозим бўлган вазифалар хусусидаги ҳаётий таклифлари, ҳудудлардаги шарт-шароитлар, аҳолининг турмуш тарзини яқиндан ўрганилган ҳолда илгари сурилган муаммоли масалалар ечимига қаратилган таклифлар, партия электорати манфаатини ҳимоялашга хизмат қилувчи янги ғоялар йиғилганларда катта таассурот уйғотди.\nИккинчи шарт — меърий-ҳуқуқий ҳужжатлар ҳақидаги савол-жавоблар иштирокчиларнинг мамлакат ижтимоий-сиёсий ҳаётини демократлаштириш бўйича жорий этилган ислоҳотларга ўз нуқтаи назарини билдиришига имкон яратди.\nЭркин мавзу шартида эса иштирокчилар ўз ижодий истеъдодларини намойиш қилишди. Кўрик-танлов иштирокчиларнинг эркин мулоқот қилиш, тажриба алмашиш, сиёсий-ҳуқуқий билимларни синаш ва истеъдодини намоён қилиш майдонига айланди. Ижтимоий аҳамиятга молик чиқишлар иштирокчиларнинг фуқаролик позициясига, ҳар бир масалада жиддий ёндашувга, аниқ фикрга эга эканини яққол кўрсатиб берди.\nРеспубликанинг “Энг фаол адолатчи аёли”ини аниқлаш, ғолиб ва совриндорларни рағбатлантириш иштирокчилардаги ташаббускорлик, дунёқарашнинг ғоявий ва мафкуравий жиҳатдан мустаҳкамлиги, сиёсий саводхонлик, умумбашарий, миллий ва ижтимоий қадриятларни яхши ўзлаштирганлик, амалга оширган лойиҳалари, ҳамкорлик ишлари жамоатчилик томонидан эътироф этилишига оид маълумотларни таҳлил этиш ва баҳолаш асосида амалга оширилди.\nКескин ва муросасиз ўтган баҳслар якунида Жиззах ва Сирдарё вилояти иштирокчилари тенг натижа кўрсатиб, биринчи ўринга даъворгарлик қилишди. Ҳакамлар ҳайъати улар учун махсус шартлар ташкил этиб, икки иштирокчи бир балл учун қайта баҳс олиб борди. Натижа эса ўзгармади. Партия Сиёсий Кенгаши Марказий аппарати вакиллари, ҳакамлар ҳайъати ва томошабинлар келишувига асосан, биринчи ўринга ҳар икки иштирокчи ҳам лойиқ, деб топилди. Учинчи ўрин эса Қорақалпоғистон Республикаси вакилига насиб қилди.\nКўрик-танлов ғолиблари Ўзбекистон “Адолат” СДП Сиёсий Кенгашининг I, III даражали дипломи ҳамда қимматбаҳо совғалари билан тақдирланди. Шу билан бирга, кўрик-танловнинг қолган барча иштирокчилари ўз иқтидор ва қобилиятларига кўра,“Йилнинг энг оқила адолатчи аёли”, “Йилнинг энг нотиқ адолатчи аёли”, “Йилнинг энг ташаббускор адолатчи аёли”, “Йилнинг энг зукко адолатчи аёли” номинациялари бўйича партиянинг фахрий ёрлиқлари билан тақдирланди.\nТанлов таассуротлари ва хулосалар\nОлий Мажлис Қонунчилик палатаси депутати, ҳакамлар ҳайъати раиси:\n— Бугун мамлакатимизда хотин-қизларга қаратилаётган эътибор уларнинг иқтидори ва истеъдодини рўёбга чиқариш, рағбатлантириш ва янги марралар сари чорлашга хизмат қилмоқда. Бугунги кўрик-танлов иштирокчилари ҳам ҳар соҳада фаол ва зукко. Уларга ҳавас қилмай иложимиз йўқ. Танлов шартларида иштирокчиларнинг партиямиз дастури ва сайловолди Платформасидаги мақсад ва вазифалар ижобатига қаратилган лойиҳалари таҳсинга сазовор. Қизлар орасидан ғолибни аниқлаш осон бўлмади. Адолат қарор топиши учун икки иштирокчи ўртасида қайта-қайта синов ўтказишга тўғри келди. Барча иштирокчиларнинг билими, иқтидори, сиёсий жараёнларга муносабати юксаклигини кўриб, уларнинг барчасини ғолиб бўлишга арзийди, деган хулосага келдик.\n— Кўрик-танловни ўзгача қизиқиш ва ҳавас билан кузатдим. Ҳар бир иштирокчининг ўзига бўлган ишончи ва билимларини намоён этишга бўлган иштиёқи баланд. Вилоятимизда ҳам мазкур кўрик-танловга иштирок этишни мақсад қилган хотин-қизлар сони ортиб бораётганини эътироф этиш жоиз. Айниқса, бошланғич партия ташкилотлари аъзолари бу борада фаоллик кўрсатишмоқда. Бу партия ғояларининг кенг тарғиб этилаётгани ва чекка ҳудудларни ҳам қамраб олаётганидан далолат. Қувонарлиси, иштирокчи қизлар давлат ва жамият ишида фаол иштирок этаётган хотин-қизлардир. Улар орасида магистрлар, фан номзодлари, маҳаллий Кенгаш депутатлари ва давлат мукофоти соҳибалари бор.\nСўз — ғолибларга\nкўрик-танловнинг биринчи ўрин соҳибаси, Жиззах вилояти:\n— Қалбимни чулғаб олган ҳаяжонни сўз билан таърифлаб беролмайман. Мақсадим ғолиб бўлиш эди, аммо юрагимда бироз ҳадик ҳам йўқ эмасди. 14 нафар ақлли, зукко, билимдон иштирокчилар орасида энг ёш қатнашчи сифатида ғолибликни қўлга киритиш осон бўлгани йўқ. Мактабда ёш авлодга сабоқ бериш билан бирга уларга мамлакатимизда амалга оширилаётган сиёсий-ижтимоий, ҳуқуқий ислоҳотларни таҳлил қилиш, ўқиб-ўргатишни канда қилмайман. Шундай бўлса-да, кўрик-танловга тайёрланиш жараёнида сиёсий-ҳуқуқий билимларимни янада мустаҳкамлашга ҳаракат қилдим. Шунингдек, қабул қилинаётган қонунлар, Фармон ва қарорлар ҳақида кенг маълумотга эга бўлдим. Мазкур танлов келажакдаги орзуларим рўёбидаги имконият эшикларини очиб, “Адолат” социал-демократик партияси ғоялари, мақсад-вазифалари тарғиботи йўлидаги фаолиятимни янада ривожлантиришга хизмат қилади.\nбиринчи ўрин соҳибаси, Сирдарё вилояти:\n— Бугун жамият тараққиётининг ҳар бир жабҳасида хотин-қизларнинг ўрни ва роли ортиб, уларнинг сиёсий ва ҳуқуқий маданияти юксалиб бормоқда. Бу жараёнда “Адолат”СДП ҳам фаол иштирок этиб келмоқда. Партия “Аёллар қаноти” томонидан ўтказиб келинаётган мазкур кўрик-танлов хотин-қизларнинг ҳар томонлама фаоллигини ошириш, шунингдек, улар орасидан сиёсий жиҳатдан етук ва ташаббускор аёлларни кашф этишга хизмат қилиб келмоқда. Мамлакатимиз мустақилликка эришган дастлабки кунлариданоқ таълим тизимида кенг ислоҳотлар олиб борилмоқда ва бу жараёнда партиямиз фаол иштирок этишга интилаётгани қувонарли. Мен ҳам партиянинг таълим соҳасидаги мақсад-вазифаларини ҳаётга татбиқ этиш мақсадида танловда таълим тизимида замонавий технологиялардан фойдаланиб, янгиликлар киритиш бўйича ўз лойиҳам билан иштирок этдим. Айни дамда педагогик ва партиявий билимларим ўз самарасини берганидан қувончим чексиз.\nучинчи ўрин соҳибаси, Қорақалпоғистон Республикаси:\n— Касбим тақозоси билан депутатлар фаолиятидан яхши хабардор эдим. Кўрик-танловда партиявий билимларимни ошириш баробарида партиядан сайланган депутатлар фаолияти билан янада яқиндан танишиш имкониятига эга бўлдим. Улар томонидан амалга оширилаётган саъй-ҳаракатлар, ташаббуслар мени янада руҳлантирди. Танловнинг низоми билан таниша туриб, албатта, мен бу тадбирда ғолиб бўламан, деб ўз олдимга мақсад қўйган эдим. Мана ниятим амалга ошди. Ўзбекистон “Адолат” СДПнинг бошланғич партия ташкилоти раҳбари сифатида бугун ҳудудимиздаги аёлларни, ёш қизларни қандай муаммолар қийнамоқда, партиямиз дастурий мақсад-вазифаларида уларнинг ечими қай тарзда ифодаланганини ўрганиб, лойиҳа яратишга ҳаракат қилдим. Шу билан бирга, танловда иштирок этган барча иштирокчилардан билмаганларимни ўрганиб, ўзаро тажриба алмашдик. Ўйлайманки, ҳали кўплаб сафдошларим бу кўрик-танловнинг ғолиблари бўлишади.\n“Йилнинг энг фаол адолатчи аёли” кўрик-танловида билимдон ва иқтидорлилар сараланди was last modified: Март 5th, 2018 by matbuot\n« Туризмни ривожлантириш — долзарб вазифа Ўзбекистон Республикаси Президенти «Мангольд Консалтинг» компанияси бошқаруви раиси билан учрашди »


Қуёш энергиясидан текин фойдаланиш ростдан ҳам текинми? - blog.xabar.uz\nҚуёш энергиясидан текин фойдаланиш ростдан ҳам текинми?\nҚуёш энергиясидан фойдаланиш, қисқача таснифи ва харажатлари хақида\nҚуёш энергиясидан фойдаланиш бу қуёшдан келаётган ёруғлик энергиясини бошқа турдаги энергияга айлантириб фойдаланишдир.\nҲозирда биз қуёш энергиясидан электр ва иссиқлик энергияси олиш ҳақида тўхталиб ўтамиз.\nҚуёш энергиясидан фойдаланиб электр энергия олиш хозирги кунда кенг тарғиб қилинмоқда. Тарғиб қилинишидан асосий мақсад қайта тикланувчи энергия манбаларидан фойдаланган ҳолда табиатга ёрдам беришдир. Ўзбекистонда асосий электр энергияси иссиқлик электр станцияларида ишлаб чиқарилади ва бу табиатга турли заҳарли газлар чиқарилиши қайта тикланмайдиган энергия ресурсларини тугатиш дегани. Бизда қуёш энергетикасидан фойдаланиш учун бизда асосий сабаб қуёшли кунлар 300 кундан кўплиги ва қуёшдан келадиган ёруғлик энергияси ҳозирги ишлаб чиқарилаётган қуёш панелларига минимал ҳолатда ҳам етарли энергия бера олишида. Қуйидаги расмда биз буни кўришимиз мумкин.\nҚуёш энергиясини электр энергиясига айлантириш бизга қандай ускуналар кераклиги ва қанча сумма сарфлаш кераклигини кўриб чиқамиз.\n1 кВА соатли қуёш электростанциясини қуриш учун керакли ускуналар ва нархларни кўриб чиқамиз. 1кВА қувватли электростанция орқали 10 га яқин тежамкор ёритиш ускуналари 1 та тв, 1 та компютер, ўртача қувватли холодильник, тефаль чойнак ва замонавий газ қозонини электр таъминотини кунлик таъминлайди.\n1. Қуёш панели – қуёш нурини электр энергиясига айлантирувчи фотоэлектрик қурилма. Ҳозирда жаҳон ва ўзимизни бозорларимизда кенг тарқалгани монокристалл ва поликристалл. Монокристалл панеллар ФИК 16-35% гача бўлиб, хозирги кунда бозорларимизда сотилаётган қуёш панелларини фойдали иш коэффициенти 16-19%. Поликристалл панеллари ФИК 10-16% сотувда 10-12%. Қуёш панеллари сотиб олишда унинг сифат категориясига ҳам эътибор бериш керак. Масалан “А” , “В” ёки “С”. Бу кўрсаткичлар унинг иш давомийлигини қисқаришини ёки панелга терилган фотоэлементларни сифати алоҳида текширилганлигини табақалаш. Агар панель энг сифатли ва сифати аъло фотоэлементлардан йиғилган бўлса яъни “А” категория, унинг йил давомида умрини қисқариши 5% дан ошмаслиги керак. Демак биз лойиҳамиз учун 1 кВт қувватли панелларни йиғиш учун КПД си юқори бўлган монокристалл панеллардан фойдаланамиз. Хозирги кунда бозорларимизда сотилаётган қуёш панеллари 1 Вт қувват учун 4900 сўмдан 6900 сўмгача. Демак, 1000 Втли панелга 4 900 000 сўм сарфлаймиз.\n2. Контроллер – контроллер панелдан чиқаётган ўзгармас ток кучланишини мўътадиллаштириб инвертор учун керакли кучланишда ушлаб туради. Контроллерни турига MPPT ва PWM ажралади, MPPT контроллерлар бошқариш панелига эга бўлиб PWM контроллерга ўхшаб ўчириб ёқмайди аккумулятор зарядини чуқурлигига қараб 10-30% гача панелдан унумли фойдаланади. PWM контроллер панелдаги кучланишни мўътадил ўшлаш кучланиш ортиши билан ўчириш ва ёқишни бажаради шунинг ҳисобига арзон ҳисобланади. Бизни лойиҳамизга MPPT 30А контроллер етарли ва унинг нархи 200 000 дан 300 000 сўмгача. Лойиҳа учун 200 000 сўмлик контроллер танлаймиз.\n3. Инвертор – ўзгармас токни ўзгарувчан токга айлантирувчи белгиланган қувватга бўлган қурилма ҳисобланади. Инвертор самарадорлигига қараб куч трансформаторли инвертори КПД 80% ёки импульсли инвертор КПД 98% га ажралади. Сифат кўрсаткичи бўйича инверторлар тоза синусли ва модификацияланган синуслига ажралади. Тоза синусли инверторлар электр энергиясини барча сифат кўрсаткичларига жавоб беради. Модификацияланган синусли инвертор тебранишлар кўрсаткичи билан фарқланади ва қуйида расм орқали кўрсатилган. Содда қилиб айтганда, аҳамиятли ускуналарни сифатли ишлашини таъминлашдир. Сиз компьютер, камера, тв ва ёритиш ускуналари учун тоза синус инвертор ўрнига модификацияланган инвертор танласа етарли.\nОссилогрофда олинган тебранишлар кўриниши\nКўк чизиқлиси модифицияланган синус\nҚизил чизиқли тоза синус.\nЛойиҳамиз учун ўрнатилган қуввати 3кВА инвертор танлаймиз, унинг нархи 1 600 000 дан 3 200 000 сўмгача. Мен ўзимиз ишлаб чиқарадиган 3кВА тоза синус инверторини танладим, нархи 2 300 000 сўм.\nАккумулятор – аккумулятор ўзини кўрсатилган ток ҳажмига хос равишда ток сақлаб туриш ва керакли бўлган вақтда ток етказиб бериш учун мўлжалланган. Қуёш электростанцияси учун кислотали иш даври 1-3 йил, шелочли (ишлаш даври 1-10 йил), гелли (ишлаш даври 5-8 йил), литий ионли (ишлаш даври 5-10 йил) аккумуляторлардан фойдаланиш мумкин. Агар аккумуляторлар инсон яшайдиган хоналарга ўрнатилга ёпиқ хизмат кўрсатилмайдиган гел, литий ионли аккумуляторлардан фойдаланиш керак. Кислота ва шелоч аккумуляторни сотиб олишга деярли ҳаммани қурби етади аммо ишлаш даври 1-3 йил ва заряд разрядлаш даврида ўзидан заҳарли газлар чиқаради. Лойиҳамиз учун кислотали 200 А лик 2 та аккумулятор 1 600 000 сўмга ҳисоблаймиз.\nМонтаж ва ишга тушириш умумий лойиҳани максимал 20% ни ташкил қилади.\nДемак Умумий лойиҳани ҳисоблаймиз:\nҚуёш панеллари – 4,9 млн сўм.\nКонтроллер – 0,2 млн сўм\nИнвертор – 2,3 млн сўм\nАккумулятор – 1,6 млн сўм\nХизмат хақи – 0,5 млн сўм\nЖами – 9,5 млн сўм.\nЭнди шу хонадон бир йилда қанча фойда кўришини ҳисоблаймиз. Станция 8 кВт*соат электр энергия бир кунда беришини ҳисобласак, ҳозирги энергия ресурс нархи 1 кВт•ч = 228 сўм 60 тийин, бир кунда 2286 сўм бир йилда 658 368 сўм электр энергиясидан фойда. Ҳозирги қонунчилигимиз бўйича 3 йиллик мол-мулк ва ер солиғидан озод қилинишини ҳисобга олсак ўртача хонадон бир йилда 500 000 сўм солиқ тўлайди. Қайтариб айтаман, бу ўртача нарх 300 000 сўмдан 2 000 000 сўмгача солиқ тўлайдиганлар бор. Демак, умумий фойда 3 йиллик солиқлардан озод қилиш билан бирга 1 558 368 сўм.\nЭнди шу лойиҳамиз ўзини қанча вақтда ўзини оқлашини ҳисоблаб чиқамиз.\nEt – иқтисод қилинган фойда,\nIinv – лойиҳага сарфланган маблағ.\nDP= 9500000/ 1558368=6,1 йил\nҲозирги вақтдаги электр энергияси узилишлари ва ресурсларга бўлган нархлар ошишини ҳисобга олсак бу вақт бир неча баробар арзонлашиши ва кейинги йилларда фойдага ишлашни бошлайди.\nДемак, турли хил факторларни ҳисобга олганимизда бу қуёш электростанциямиз самарали ҳисобланади.\nБундан ташқари, табиатга чиқарилаётган зарарли газларни камайтириш ва юртимиздаги электр тармоқларидаги юкламани камайтиришга эришамиз ва бу лойиҳага пул тика олмайдиган, рекламаларда айтилганидек, “чекка чекка қишлоқларимизга ҳам электр токи етиб боради”.\nЭнди қуёш энергиясидан иссиқлик энергияси олиш бўйича лойиҳани кўриб чиқамиз.\nҚуёш коллекторлари сувни 60-70°С гача иситиши ва хонадонларда иссиқ сув таъминоти сифатида фойдаланиш мумкин. Ҳозирда қуёш коллекторлари хилма-хил бўлиб, улар иссиқлик алмашинувида антифриз ёки турли хил газлардан фойдаланади. Қиш кунларида бу коллекторлар сувни 30°С гача исита олади, холос. Бундан ташқари ўта совук кунлари коллектор ичидаги суюклик музлаб колмаслиги учун электр тенлардан фойдаланилади. Қуёш коллекторлари ҳозирда 100 литр ва 200 литрлик кунлик сув иситиш ҳажмга эга бир ускуна сифатида сотилади. Агар сизга кўпроқ хажмли сувни иситиш зарур бўлса унда коллекторларни қўшиб бир система қилиб ишлатиш мумкин. Бозорда тури ва сув бойлерига караб 3,5 млн. сўмдан 5 млн сўмгача сотилади ҳамда ўрнатиш ва уста хақи умумий суммани 20% дан ошмаган ҳолда бўлади. Қуёш коллекторларини котелни ёқилғи сарфини 30% гача қисқартиришда ва иссиқлик сув таьминотида бутунлай фойдаланиш мумкин.\nИссиқ сув сарфини 4 кишилик оилани иссиқ сув сарфи бир ойда ўртача 10 м3, 1м3 иссиқ сув нархи 4332 сўм, 1 йилда 519 840 сўмни ташкил қилади. Агар коллекторни 4 000 000 сўм деб олсак, ўзини оқлаш вақти\n4000000 / 519840 = 7,7 йил.\nДемак, бу бир хонадонга фақат иссиқ сув учун лойиҳа ўзини қоплаш муддати 8 йил. Лекин энергия ресурсларини қимматлашиши йилдан йилга 20% ортишини ҳисобига ўзини қисқа муддатда оқлаши мумкин. Бу системани максимал иш даври 15 йил.\nЮқоридагилардан хулоса қилсак, қайта тикланувчи энергия манбаларидан фойдаланиш йилдан йилга арзонлашиб бормоқда. Ҳозирги ойлик маош бундай катта маблағни бирданига сарфлашни имконини бермайди аммо бу муаммони банк кредит тизими орқали аҳолини ҳар қандай қатлами сотиб олиб ўрнатиши мумкин.\n3.95 / 23\n4.19 / 19\n4.39 / 30\nJuda ham foydali ma'lumotlar, masalani aniqroq tushunish uchun kerakli rasmlardan ham foydalanilgan.\nБарча маълумотлар деярли профессионал даржада ёритилган. Бугунги кунда энг долзарб мавзулардан бири деб ўйлайман.\n5 Беҳзод Қобулов 30/04/2018\nФойдали ва керакли маълумотлар экан.\n3.5 Қаҳрамон Асланов 01/05/2018\nДолзарб мавзу! 5 с+ом )))\n4.5 Расул Кушербаев 05/05/2018\n5 Тўлқин Юсупов 14/05/2018\nBekorchi gaplardan ko‘ra, batafsil, konkret va foydali ma’lumotlarga ega blogpost.\n5 Мансур Тангишов 16/05/2018\nJuda foydali blogpost bo‘libdi, agar xarajatlar va foydaga chiqish muddati infografika orqali soddaroq ko‘rinishda berilganda bundanda o‘qimishli blogpost hosil bo‘lar edi.\n4.5 Шерзод Шерматов 17/05/2018\n22 та фикр


Роскомнадзор видеолуқмаси: Telegram 9 октябрдан ёпилади! - Terabayt.Uz\nРоскомнадзор видеолуқмаси: Telegram 9 октябрдан ёпилади!\nРоссиянинг Алоқа, ахборот технологиялари ва оммавий коммуникациялар соҳаси назорати бўйича федерал хизмати – Роскомнадзор мамлакатда 9 октябрдан Telegram мессенжери ёпилишига шама қилди. У бу ҳақдаги видеороликни ўзининг Twitter ҳамда Вконтакте тармоқларидаги расмий аккаунти орқали эълон қилган.\nУшбу постда қуйидаги ёзув битилган: «Бу кимгадир ёқмаслигини биз биламиз. Шунинг учун бу ҳақда болалардан билиб олганингиз яхшироқ». Постдаги видеолавҳада болалар гапириб тургани тасвирланган турли мемлар кетма-кет қўйилади. Шулар орасида 404-хатолик ҳақидаги сурат кўрсатилади ва охирида битта бола якуний сўзни айтади: «Қочинглар, имконингиз борида қочиб қолинглар». Ортидан бунга бироз аниқлик киритувчи қуйидаги матн ёзилган: «Роскомнадзор расмий ҳамжамиятида 09.10.2017 санасини кутинг. Жудаям оз вақт қолди».\nРоскомнадзор бу билан нима демоқчи эканлиги аниқ эмас. Бироқ энг ҳақиқатга яқин версия шуки, 9 октябрь куни Россия ҳудудида Telegram мессенжери блокланади.\nЭслатиб ўтамиз, Роскомнадзор Telegram жамоасини ва шахсан унинг асосчиси Павел Дуровни мамлакат қонунчилиги талабларини бажаришга ва тегишли реестрга киритиш учун маълумотларни тақдим этишга бир неча марта чақирган. Рад этиш ҳолатида мессенжерни блоклаш билан таҳдид қилган. Эронда эса, «ИШИДчилар Telegram’дан фойдалангани учун» ҳукумат Дуровга қарши жиноий иш очган. Дуров бўлса, Россия ва Эрон ҳукуматларининг талаблари ҳақида фикр билдираётиб, ўз компаниясига босим ўтказишга уринган мамлакатларда бизнесини тугатишга тайёр эканини маълум қилган.\nНима бўлганда ҳам, Роскомнадзорнинг ушбу видеолуқмасида назарда тутилган санага жуда оз вақт қолди. Мазкур воқеалардан биринчилар қаторида хабар топиш учун биздан узоқлашманг.


Ўзбекистон элчихонаси Саратов яқинидаги ЙТҲда ҳалок бўлганлар шахсини аниқлашга уринмоқда\n18:52 / 20.02.2017\nЎзбекистоннинг Россиядаги дипломатик ваколатхонаси консуллик бўлими Саратов вилоятида рўй берган ЙТҲ оқибатида тўрт нафар ўзбекистонлик ҳалок бўлганини тасдиқламоқда, айни дамда уларнинг шахси аниқланмоқда, деб хабар берди РИА Новости Москвадаги элчихона вакилига асосан.\nАввалроқ Россиянинг Саратов вилоятида иккита енгил автомобилнинг тўқнашиб кетиши оқибатида 6 киши ҳаётдан кўз юмгани ҳақида хабар берилган эди. ЙТҲ маҳаллий вақт билан тонгги соат 6:00 атрофида рўй берган. Маълумотларга кўра, 90-минтақа давлат рақамига эга Kia Rio русумли автомобиль қарама-қарши йўлакка чиқиб кетган ва 163-минтақа давлат рақамига эга бўлган Nissan Almera машинаси билан тўқнашиб кетган. Оқибатда икки ҳайдовчи ва Kia автомашинасидаги 4 нафар йўловчи ҳаётдан кўз юмган. Вилоят прокуратурасининг аниқлик киритишича, ЙТҲ оқибатида Ўзбекистоннинг тўрт нафар фуқароси ва бир нафар Тожикистон фуқароси ҳалок бўлган. Қурбон бўлган олтинчи шахс эса Петровск шаҳрида яшаган. Полиция ҳодиса юзасидан текширув олиб бормоқда, уни вилоят прокуратураси назорат остига олган.\n"Бизнинг консуллик бўлимимиз айни дамда ушбу масала устида ишламоқда. Ҳалок бўлганларнинг шахси ФВВ, маҳаллий ўзбеклар ёрдамида аниқланмоқда. Консуллик бўлими ушбу ҳодиса юзасидан барча Россия тузилмалари билан алоқада", - дея айтиб ўтган агентлик суҳбатдоши.\nАгентлик Тожикистон элчихонаси ушбу ЙТҲ оқибатида республиканинг бир нафар фуқароси борлигини тасдиқлагани ҳақида ҳам хабар берди. "Ҳа, ҳалок бўлганлар орасида Тожикистоннинг 1984 йилда туғилган фуқароси бор. Айни дамда элчихона ва бизнинг хизматларимиз бу масала билан шуғулланишмоқда, бироқ ҳозирча расмий маълумот олмадик, барча деталларни билмаймиз", - дея таъкидлаб ўтишган элчихонада.\nЎзбекистон Эронга қарши ўйинга легионерларни жалб қилмайди


..:: ISLOM.UZ ::.. - Амри маъруф ва наҳйи мункар\nКиши ўз оиласини, фарзандларини диний эътиқод, ҳалоллик ва пок ахлоқда тарбиялаши (амри маъруф сифатида), шариатга ва инсонийликка терс ишлардан қайтариши (наҳйи мункар сифатида), албатта, бирламчи фарздир.\nМўмин фақат ўзини ўйлайдиган (худбин) бўлмайди, балки у ўзига етган яхшилик (ҳар бир яхши-ёмон ишни Аллоҳ таоло Ўз дини орқали баён қилиб, чегаралаб кўрсатиб қўйган) бошқаларга ҳам етишини хоҳлайди (Тавба, 112). Фақиҳ Абу Лайс Самарқандий (раҳматуллоҳи алайҳ) бундай деганлар: «Гапирган гапларини бошқалар қабул қилишини билса, гапириш вожиб, уриб-сўкишларини билса, гапирмаган афзал. Аммо бунга сабр қилган киши мужоҳидлар ва пайғамбарлар йўлидадир».\nЯхшиликка чақиришнинг (амри маъруф) мақоми қилиниши зарур нарса мақоми билан тенгдир. Яъни, қилиниши зарур нарса фарз бўлса, унга чақириш ҳам фарз; суннат бўлса, у ҳам суннат; мандуб бўлса, у ҳам мандуб. Аммо ёмонликдан қайтариш (наҳйи мункар)ларнинг ҳаммаси (ким бўлишидан қатъи назар, ёмонликнинг олдини олишга қўлдан келганича ҳаракат қилиш) вожиб. Чунки ёмон феълни ташлаш вожибдир. Бу вазифани бажарадиган киши ҳеч кимсадан қўрқмаслиги керак. Чунки, ҳақиқий мўмин қўрқиши лозим бўлган ягона муносиб Зот – Аллоҳдир (Тавба, 13).\nАбу Лайс Самарқандий (раҳматуллоҳи алайҳ) бундай деганлар: «Яхши ишларга буюрувчилар шу ишни холис Аллоҳ таоло учун, динни улуғлаш ва юксалтириш учун қилиши лозим. Ўзини кўрсатиш, обрў қозониш ёки кеккайиш учун қилса, бўлмайди. Албатта, яхшиликка чақириш ва ёмонликдан қайтаришда ёлғиз Аллоҳнинг розилигини, динни азиз қилишни қасд этса, Аллоҳ таоло унга ёрдам беради, ишларни мувофиқ қилиб қўяди. Агар нияти ўзининг нафсини кўрсатиш, такаббурлик бўлса, Аллоҳ уни хор қилиб қўяди».\nЎтмишда ўтган машойихлар ўғилларига бундай насиҳат қилишарди: «Орангизда кимда-ким яхшилик қилиш ва ёмонликдан воз кечиш кераклигини одамларга айтмоқчи бўлса, нафсини сабр билан қуроллантириб олсин. Ва бунинг савобини Аллоҳдан кутсин. Ким Аллоҳ берадиган савобни етарли деб билса, одамлардан келадиган ноҳақ жавобларнинг аччиғини ҳис қилмайди».\nСуфён Саврий (розийаллоҳу анҳу) дедилар: «Агар қўшнисига яхши кўринган ва дўстлари олдида мақталган қорини кўрсанг, бил: ўша киши хушомадгўй, лаганбардордир». Яъни, киши одатда ўзининг қўни-қўшниси ва биродарларининг хатосини ва камчиликларини айтиб, тўғрилаб юришга буюрилган. Агар қўни-қўшнисининг хато-камчиликларини айтмаса, демак, улар уни яхши кўришади. Худди шу каби, ёр-биродарларининг ҳам хато-камчиликларини айтиб, тўғрилаб юрмаса, улардан фақат мақтовлар эшитади. Чунки инсон табиати агар исломий руҳ билан суғорилмаган бўлса, ундаги бирор хато-камчиликни тузатган кишини яхши кўрмайди. Аллоҳ таоло яхши ишларга буюрмайдиган, ношаръий ишлардан тўсмайдиган қавмларни ёмонлаган.\nАмри маъруф (яхшиликка чақириш) учун лозим бўладиган нарса, агар қодир бўлса, ёлғизлик вақтида буюришдир. Шундай қилса, насиҳат ва мавъизаси таъсирлироқ бўлади. Абу Дардо (розийаллоҳу анҳу) дедилар: «Ўзининг биродарига ошкора насиҳат қилган одам биродарини ёмонлабди, уни яшириб (одамлардан холи жойда) қилган бўлса, уни яхшилабди. Агар насиҳат у ёлғизлигида фойда бермаса, уни ошкора буюради, гуноҳдан уни узоқлаштириш учун солиҳ ва яхши кишилардан ёрдам сўрайди. Агар солиҳлар, яхшилар бу ишни қилмасалар, гуноҳкор улардан устун келса, кейин уларга азоб келиб, ҳаммалари ҳалок бўлишади».\nПайғамбаримиздан (соллаллоҳу алайҳи ва саллам) қуйидаги мазмундаги ҳадиси шариф ривоят қилинади: «Сизлардан биронтангиз мункар (ношаръий) ишни кўрса, уни бу ишдан қўли билан қайтарсин, агар қодир бўлмаса (хитоб қилинувчи шахс ўзидан кучли бўлиб, қўли билан қайтара олмаса), тили билан қайтарсин. Агар бунга ҳам кучи етмаса (молидан, жонидан қўрқса), кўнгли билан (мункар ишларни юракдан ёмон кўриш ҳар бир мусулмон зиммасига вожибдир) қайтарсин. Бу (юракдан ёмон кўриш) имоннинг энг заиф даражасидир. (Буни ҳам қила олмайдиган кимсада хардалнинг уруғича ҳам имон йўқ)».\nДемак, имони мустаҳкам ва кучли киши ёмонликни асло қабул қилмас, унга кўнмас, ундан қайтарар экан. Имони заиф киши эса, ёмонликни оз ва ожизона инкор қилар экан. Имонсиз жамиятда ёмонлик кўпайиши муқаррар. Яхши жамият ёмонлик тарқалишига йўл қўймайди. Ёмонларнинг ёмонлигига индамай қараб туравериш уларга шерик бўлиш билан баробардир. Баъзи уламолар: «Қайтариш амирлар учун қўл билан, олимлар учун тил билан, уммийлар учун дил биландир», дедилар. Ким шуларга қодир бўлса, ўшалардан бири билан қайтариши вожиб бўлади. Уламоларимиз таъкидлашларича, яхши ишларга буюрувчи киши беш нарса керак бўлади: 1. Илм. Чунки жоҳил амри маъруф ва наҳйи мункарни чиройли қила олмайди. 2. Аллоҳ таоло розилигини ва динни кучайтиришни қасд қилиши лозим. 3. Бу ишларни бажарувчи раҳмдил бўлиши, буюрганда ҳам юмшоқлик билан дўстона буюриши керак бўлади 4. Сабр, мулойимлик. 5. Ўзи буюрган нарсаларга амал қилиши, амал қилиш билан бошқаларга ибрат бўлиши даркор.\nЎадиси шарифларга кўра, амри маъруф ва наҳйи мункарни тарк қилган қавмга етадиган кўпдан-кўп бало-офатлардан бири уларнинг дуоси қабул бўлмай қолишидир.\n1) Қуръони карим маъноларининг таржима ва тафсири (қайта ишланган 2-нашри). Таржима ва тафсир муаллифи Шайх Абдулазиз Мансур. «Тошкент Ислом Университети» 2007, 63-б.; 2) “Ислом”. Энсиклопедия. Т., «Ўзбекистон миллий энсиклопедияси» нашриёти, 2004, 296-б.; 3) Аҳмад Зиёуддин ал-Кумушхонавий. “Жомиъул мутун”. Т., «Мовароуннаҳр», 2000, 178–181-б.; 4) Ал-Фақиҳ Абу Лайс ас-Самарқандий. “Танбеҳул ғофилин” (Ғафлатдан уйғотиш). Т., «Мовароуннаҳр», 2007, 90–99-б.; 5) Абу Ўомид ўаззолий. “Мукошафатул қулуб” (Қалблар кашфиёти). Т., «Янги аср авлоди», 2004, 64–69-б.; 6) Шайх Муҳаммад Содиқ Муҳаммад Юсуф. “Ҳадис ва Ҳаёт”. Зуҳд ва рақоиқлар китоби. 36-жуз. Т., «Шарқ», 2008, 281–301-б.


05 июл 2022, Тошкент вақти: 21:41\nБеларусь президенти Александр Лукашенкога қарши норозилик намойишларидан бири.\nТўрт нафар немис адвокати Александр Лукашенкони инсониятга қарши жиноят содир этишда айблаб, ўнлаб беларус номидан Германия федерал прокуратурасига ариза берди. Бу ҳақда DPA ахборот агентлигига таянган ҳолда DW хабар қилган.\nАриза Беларусда 2020 йил август ойида бўлиб ўтган президент сайловларидан сўнг бошланган тинч намойишлар чоғида жисмоний қийноқларга дучор қилинган беларуслар номидан топширилган.\nАдвокатлар универсал юрисдикция меъёрларига асосланган ҳолда Германияни мазкур жиноятлар бўйича мустақил текширув ўтказишга чақирмоқда.\nУниверсал ҳуқуқ қоидаларига кўра, бир давлат бошқа давлат ҳудудида содир этилган хатти-ҳаракатлар учун – башарти бу жиноятлар халқаро ҳуқуқ билан тақиқланган бўлса – жиноий жавобгарлик белгилаши мумкин.\nАдвокатлар Беларусда намойишлар вақтида қўлга олинган фуқароларга нисбатан ҳаддан ортиқ куч ишлатилгани ва қийноқлар қўллангани учун Лукашенко ва унга тобе куч ишлатар идоралар ходимлари ҳеч қандай жазога тортилмаслигини таъкидлашган.\n“Бизнинг мижозларимиз Германия мазкур ҳолатда ўзини универсал инсон ҳуқуқларини ҳимоя қилиш тарафдори деб эълон қилишини кутмоқда”, - деган ўнлаб Беларусь фуқаролари манфаатларини ифода этаётган юристлар DPA агентлигига берган интервьюсида.\nЮристларга кўра, уларнинг мижозлари соғлиқларига жиддий зарар етказган жисмоний қийноқлар – очлик, уйқусизлик, ҳақорат ва хўрликлардан шикоят қилмоқда. Хусусан, арзгўйлар узоқ вақт мобайнида қўллари боғлиқ ҳолда чўк тушиб ўтиришга мажбур бўлганларини айтган.\n“Бир сўз билан айтганда, ҳукумат кучлари одамларга ҳайвон каби муносабатда бўлган”, - деб таъкидлайди адвокатлар.\n2020 йил августдан бери Беларусда президент сайловларининг расмий натижаларига қарши норозилик намойишлари ўтказилмоқда. МСК маълумотига кўра, сайловда катта устунлик билан Александр Лукашенко ғолиб чиққан.\nБироқ “Голос” платформаси, жамоатчилик саъй-ҳаракатлари билан йиғилган катта миқдордаги сайлов бюллетенлари ва участкаларда расмийлаштирилган баённомаларнинг фотосуратларини таҳлил қилиб, МСК маълумотини ёлғонга чиқарди.\nНамойишчилар Лукашенконинг ҳокимиятдан кетишини ва янги сайловлар ўтказишни талаб қилишмоқда.\nЕвроиттифоққа аъзо қатор мамлакатлар, шунингдек, Буюк Британия, АҚШ ҳамда Канада Лукашенконинг легитимлигини тан олмай, Беларусь ҳукуматига қарши санкциялар жорий этган.\n2020 йилнинг августида минглаб одамлар қўлга олиниб калтакланган, сўнг тинч намойишларда иштирок этгани учун таъқиб қилинганди. Норозиларга нисбатан жиноят ишлари очиш ҳануз давом этмоқда: “Весна” ҳуқуқбонлик ташкилоти маълумотига кўра, бугунги кунда Беларусда 360 дан зиёд сиёсий тутқун мавжуд.


Аёл ва мерос |\nСана: 7.04.2017 / Рукн: Уйдирилган дин ва Қуръондаги дин\nҚуръоннинг аёллар ҳақидаги таълимотларини тўғри англай олмаслик оқибатида юзага келган яна бир муаммо бу – Мерос масаласи. Аввало шуни англаш керакки, Қуръонга кўра мол-мулк ва б. бойликларни тақсимлашда васият муқаддам қилинади. Қуръондаги ушбу очиқ тамоилни мазҳабчилaр, «Ворисга васият йўқ» деган уйдирмa ҳадис орқали йўққа чиқаришган; ҳадис орқали динга илова қилишдан ҳам ошиб ўтиб, ҳадис орқали Қуръон ҳукмини ҳам бекор этишга уринишган.\nҚуръонга кўра, олдин васият ва қарзлaр ўталади. Моида:106-оят ва Бақара:180-оятда васият амр қилинади. Нисо:11 ва 12-оятда, тaвсия этилган инфоқ баён этилади, бу инфоқнинг «васият ва қарзлaр ўталгандан сўнг» экани айтилади. Аёл ва эркак меросини ўрганаркан, Қуръон систeмаси ичида пул оқишини ва моддий муносабатларни aнглaсaк, меросдаги тақсимни яхшироқ aнглaб етамиз.\nҚуръонга кўра эркак киши, уйланаркан аёлгa маҳр беради. (Маҳр аёлгa берилади, аёлнинг оиласига эмас). Қуръон, маҳр миқдорини бeлгиламагани учун, масалан, моддий эҳтиёж ҳолида бўлган, уйини юртини тарк этиб, уйланажак бўлган аёл маҳр ўлароқ уй, машина ва б. исташи мумкин. Куёв билан бу маҳрда aнглaшсa, никоҳ бўлади. Мабодо аёл бундай маҳр тaлаб этмасa, маҳр бир узук, бир ҳадя ва б. ҳам бўла олади. Қуръон маҳрни уйғун тaрздa беришни амр этади, миқдорини чекламасдан, кўплаб масалалардаги каби ихтиёрийлик майдони таъминланади. Маҳрнинг миқдори икки тaрaфнинг келишуви билан белгиланади.\nФақат ҳар ҳолатдa эркакдан аёлгa бир моддият трaнсфeри маҳр билан амалга оширилади. Бундан ташқари, Қуръонга кўра эркак киши оилада аёл ва фарзандларнинг ризқидан масъулдир. Агар ажрашиш бўлса, фарзандлaрнинг сарф-ҳаражатлaри, агар фарзанд эмизикли эса, онанинг ҳам сарф-ҳаражатлaри ҳам, Қуръонга кўра, эркак зиммасидадир. Яъни Қуръонга кўра, эркак ҳам маҳр орқали ҳам аёлининг ҳам фарзандлaрининг ҳаражатлaрини таъминлашдан масъулдир. Бева қолгaн аёллaрнинг олган маҳри ва бошқа маблағи эҳтиёжларни таъминлай олмаса, уларнинг таъминоти барча мусулмонларнинг зиммасидадир (Бақара:241).\nКўриб турганимиздек, эркакнинг моли-мулки ва умуман моддий бойлиги давомли тарзда тақсимланади ва зиммасига кўплаб масъулиятлар юкланмоқда. Шунинг учун Аллоҳ, эркак ворисга, киз вориснинг улушидан икки баробарини мерос қилиб беради. (Мерос билан боғлиқ тафсилотлaрни Нисо:11,12 ва 176-оятларда ўқиш мумкин). Меросчи бўлган ота-она эса, ҳар иккиси меросдaн 1/6 миқдорда тенг ҳисса олади. Яъни Аллоҳ эркакнинг молини бўлиб беради, иш қуриш учун сармоя керак бўлган ёшлaрдa эса эркакка қизлардан кўра икки баробар мерос миқдорини белгилайди. Фарзанди ўлган ота-оналaрдa эса бундай хавотир ва масъулиятларнинг эҳтимоли кам бўлгани учун ҳам, тавсия этилган мерос миқдори ҳар бирига 1/6 дир.\nБаъзи оилаларда «ҳозир замон бошқа, аёллaр ҳам ўзи ишлаб топаяпти», ёки «келин бой оиладан», ёки «куёвим ўзи камбағалроқ» каби фарқли ва алоҳида ҳолатлaр бўлиши мумкин.\nАввалроқ ҳам айтганимиздек, Қуръон оятида асосий бўлган нарса – васиятдир; бутун бу мерос тақсимоти, васият ва қарзлaрдaн кейин қолган миқдор учундир. Хусусий ҳолатлaри бўлган, алоҳида истаклари бор бўлсa, ҳали ҳаёт пайтидаёқ қизларига қолдирадиган васият миқдорини, ҳамда ўғилларига қоладиган мерос миқдорини тенг қилиб белгилаши, яъни Қуръонда изн берилган бу ихтиёрийликдан фойдаланиши мумкин.\nКўриб турганимиздек, муаммо Қуръонга холис ёндашолмасликда, Қуръонни бутун ўлароқ қaмрaй олмасликдaдир. Йўқсa, Қуръони карим, ҳар бир масалани энг мукаммал шаклда ечиб беради.\nИт гўшти ейиш ва Кўпхотинлик\nҚуръонда ва анъанавий динда кўпхотинлик\nАёлларга тааллуқли баъзи янглиш қабуллар\nЖимоъ илинжида ҳадис уйдириш\nАёл киши имом, муаззин ёки давлат раҳбари бўлиши мумкинми?


11 Апрель 2017 10:52 1773\nЎзбекистон Республикаси Президенти Шавкат Мирзиёев Ўзбекистон телевидениесини танқид остига олгач, биз телевидениедаги дастурларнинг формати ва мазмун-моҳиятидаги ўзгаришларга гувоҳ бўляпмиз, деб ёзади UzInfo фейсбукдаги саҳифасида.\n"Ура-урачилик замони ўтди. Телевизорда танқидий ва таҳлилий материаллар бериш керак. Одам кўрсатувларни соғиниб кутиши керак. "Ахборот" кўрсатувини ўзгартиришимиз керак", - деган эди давлатимиз раҳбари.\nМазкур танқиддан қисқа фурсат ўтиб, интернет тармоғида ҳафтанинг энг муҳим хабарларига бағишланган "Таҳлилнома" дастури ҳам ўзининг форматини ўзгартирганига оид сурат тарқалди. Кўриб турганингиздек, энди дастур бошловчиси аҳолини тик турган ҳолда, йирик экран фонида хабарлар билан таништиради. Бу эса ўз навбатида кўрсатувнинг янада қизиқ ва интерактив форматда бўлишини таъминлайди.\n2017-03-03 14:10:55 1552


Айрим «PAYNET» шохобчалари яна «хизмат ҳақи»...\n09.04.2018 18:07 3 2140\nШу кунларда Тошкентнинг айрим ҳудудларидаги «PAYNET» шохобчалари мижозлардан яна «хизмат ҳақи» фоизини ола бошлади. Бу ҳақдаги хабарлар дастлаб ижтимоий тармоқларда пайдо бўлган. Хусусан, фойдаланувчиларнинг айтишича, бу каби ҳолатлар Юнусобод даҳасида ва Тошкентнинг бошқа бир қатор қисмларида қайд этилган.\n«MobInfo.uz» нашрининг мухбири ҳам ушбу хабарлар ҳақиқат эканлигини текшириб кўрган. «ТТЗ» массивида жойлашган «PAYNET» шохобчалари мижозлардан «хизмат ҳақи» фоизини олган. Масалан, 5000 сўм тўлов қилинганида, мижоздан 200 сўм хизмат талаб қилинади.\n«PAYNET» шохобчалари ходимларининг сўзларига қараганда, улар юқорида кўрсатилган фоизни олишга мажбур бўлишмоқда, чунки акс ҳолда «шохобча молиявий жиҳатдан ўзини оқламаётганмиш». «Ё шохобчани ёпишимиз керак, ёки шу тартибда ишлашимиз», — дейди «пайнетчи»лардан бири.\nЭслатиб ўтамиз, «PAYNET» шохобчалари мавжуд қонунларга кўра, фоизларни якуний фойдаланувчидан эмас (аҳоли), балки тизим ҳамкорлари — мобиль алоқа операторлари, интернет провайдерлар ва «симли ТВ» ва ҳоказолардан олиши керак.\nМамлакатдаги «UZPAYNET» шохобчаларининг сони 25 мингдан ошади. Ҳар куни «UZPAYNET» орқали бир неча миллион тўловлар амалга оширилади.\nҲодиса 17/05, 18:39


Бурчга садоқат билан » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Бурчга садоқат билан\n05-01-2017 16:57 Navoiy shahri, Yangiliklar\nЮртимиз тинч, ҳаётимиз осойишта, фарзандларимиз замонавий шароитларда таълим-тарбия олмоқда, касб-ҳунар эгалламоқда, Яратганга шукр! Бу гапларни бугун кўп ишлатамиз. Аммо шу барқарорлик ортида тинчлигимиз посбонлари, Қуролли Кучларимиз сафларида хизмат қилаётган ҳарбий хизматчиларнинг машаққатли меҳнати борлигини ҳамиша ҳам ўйлаб кўравермаймиз.\nБугунгидек озод ва обод Ватан барпо этиш, кўпмиллатли халқимизнинг тинч-осуда, фаровон ҳаётини таъминлаш ўз-ўзидан бўлаётгани йўқ, албатта. Бунинг замирида Биринчи Президентимиз раҳнамолигида мустақилликнинг дастлабки йилларидан мамлакатимиз мудофаа қудратини мустаҳкамлаш, сарҳадларимиз дахлсизлиги, халқимиз осойишталигини таъминлаш, ҳарбий хизматчиларга етарли шароит яратиш борасида амалга оширилган изчил ислоҳотлар мужассам.\nБиринчи Президентимиз раҳнамолигида жаҳон талабларига жавоб берадиган, замонавий қурол-яроғ, техника ва етук ҳарбий мутахассисларга эга профессионал миллий армиямиз шакллантирилди. Қўшинларнинг сифат таркиби янгиланиб, сафларини тўлдириш тартиби такомиллашди. Муддатли ҳарбий хизматга жисмонан соғлом, маънан етук ва юксак интеллектуал салоҳиятли ёшларни саралаб олишнинг ўзига хос тизими яратилди.\nШартнома асосида хизмат қилаётган сержантлар профессионал миллий армиямизнинг энг ишончли суянчи, мустаҳкам таянчига айланди. Ҳарбийларни ижтимоий ҳимоя қилиш, уй-жойлар билан таъминлашга алоҳида эътибор қаратилди. Соҳада юз берган бундай ўзгариш ва янгиланишлар туфайли миллий армиямиз сафларида хизмат қилиш ҳар бир йигитнинг нафақат конституциявий бурчи, балки юксак шон-шараф ишига айланди.\nФарғона шаҳридаги ҳарбий қисмларнинг бирида шартнома асосида хизмат қилаётган капитан Лазизбек Тошбоев ана шундай Ватан посбонларидан.\nНавоий вилояти Навбаҳор тумани Оқ олтин маҳалласида туғилиб ўсган Лазизбек болаликдан ҳарбий бўлишни орзу қилди. Мақсади йўлида умумтаълим мактабида аъло баҳоларга ўқиди. Ҳарбий қурилиш йўналишидаги Самарқанд академик лицейи унинг етук мутахассис, мард ва жасур Ватан посбони бўлишида муҳим пиллапоя бўлди. У бу ерда жисмонан чиниқди, билимини янада оширди. Жиззах олий ҳарбий авиация билим юртида ўқишини давом эттирди. Ҳарбий қисмлардаги хизмати давомида бой тажриба ва етарли кўникма ҳосил қилди. Шу тариқа у ўз тақдирини ушбу шарафли соҳа билан боғлади.\nКасб сирларини пухта эгаллаб, намунали хулқи, билимдонлиги, фидойилиги билан жамоада ҳурмат топган Лазизбек жанговар вертолётларга техник хизмат кўрсатиш вазифасини сидқидилдан бажармоқда.\n– Ватанни ҳимоя қилиш ҳар бир йигитнинг муқаддас бурчидир, – дейди капитан Лазизбек Тошбоев. – Ватаннинг онадек улуғ ва муқаддаслигини, ҳар бир қарич тупроғи азиз ва мўътабарлигини хизмат давомида янада чуқур англамоқдаман. Дўстларим, айниқса, ёшлар билан учрашганимда уларнинг менга ҳавас билан қарашини ҳис қиламан. Келажакда ҳарбий бўлишни орзу қилган ёшларнинг саволларига жавоб берар эканман, шарафли соҳага кўрсатилаётган ғамхўрлик ва эътибордан, Ватан ҳимояси юртимизда том маънода шон-шараф ишига айланиб, ҳарбий соҳага қизиқиш ортиб бораётганидан қувонаман. Ота-онам, яқинларим, умуман, халқимизнинг осуда ҳаётини таъминлаш йўлида хизмат қилаётганимдан фахрланаман. Бу йил Қуролли Кучларимиз ташкил этилганининг 25 йиллиги муносабати билан тадбирлар "Ўзбекистон – мустақил Ватанимиз, миллий армиямиз фахру ғуруримиз!" шиори остида ўтказилаётгани, байрамга ҳар қачонгидан ҳам қизғин тайёргарлик кўрилаётгани биз, ҳарбий хизматчиларнинг қалбини янада ифтихорга тўлдирмоқда.


Чорсудаги воқеанинг расмий тафсилотлари\nШайбон Ўзбекистон Бош прокуратураси 11 декабрь куни Тошкентнинг Чорсу бозорида милиция ходимларига ҳужум уюштирилгани воқеаси юзасидан махсус ахборот тарқатди.\nБош прокуратура матбуот хизмати раҳбари Светлана Ортиқованинг “Озодлик” мухбирига маълум қилишича, 11 декабрь куни соат 7.45 да бозордаги “Болалар дунёси” дўкони қаршисида милиция ходимларига йўриқнома ўтказилаётган пайтда 1957 йилда Наманган вилоятида туғилган, ҳеч қаерда ишламайдиган, диний экстремист сифатида махсус рўйхатда турадиган Обилжон Бобоев ҳарбийнамо кийинган ҳолда уларга яқинлашган. У кийими тагидан бензин билан тўлдирилган, олов пуркашга мослаштирилган кичик газ баллонини чиқариб, милиция ходимларига зарар етказиш мақсадида ишга солган.\nС.Ортиқованинг таъкидлашича, бу ҳолат бир неча дақиқа давом этган. Тезкор чора-тадбирлар натижасида О.Бобоев ушланган. Унинг ёнидан резинадан ясалган тўппонча, чархланган болтача ва паспорт топилган. Паспорт варақларида у ўз қўли билан давлат тузумига қарши эканини, давлат раҳбариятини ишдан четлаштириш лозимлигини ёзган. Дастлабки тергов чоғида О.Бобоев Наманган вилояти ички ишлар бошқармаси ходимлари ўзига нисбатан нотўғри ҳаракатлар қилгани учун милиция ходимларига ҳужум уюштирганини билдирган.\nС.Ортиқованинг айтишича, бу воқеа юзасидан Жиноят кодексининг 25 (жиноятга тайёргарлик кўриш ва жиноят содир этишга суиқасд қилиш), 97 (қасддан одам ўлдириш) ва 155-моддалари (терроризм) бўйича жиноят иши қўзғатилган ва айни пайтда тергов ҳаракатлари олиб борилмоқда. Айбланувчи руҳий экспертизадан ҳам ўтказилади.\nС.Ортиқова бу жиноят туфайли милиция ходимлари қурбон бўлмагани, 97-модда эса айбланувчи қасддан одам ўлдиришга ҳаракат қилганлиги учун қўйилганини билдирди.


ЭЪЛОН! ИЖОДИЙ ИМТИҲОН: Карантин шароитида ўтказиш тартиби қайта кўриб чиқилмоқда\n26 Октябрь 2021, Сешанба 16:12\nМаълумки, Ўзбекистон халқаро ислом академиясига ҳужжат топширган абитуриентлар учун 11-13 июль кунлари дастлабки имтиҳон — интеллектуал тест жараёни бўлиб ўтди. Мазкур синовлар онлайн тарзда (https://bit.ly/2W5k8oc) муваффақиятли ўтказилди, дея хабар бермоқда Академия матбуот хизмати.\nҲозирда белгиланган тартибга кўра тест натижалари адолатли, шаффоф ва тезкорлик билан таҳлил этилиб, Давлат тест маркази базасига жойланмоқда.\nНавбатдаги босқичда эса, аввал хабар берганимиздек, Академиянинг маълум йўналишларига 15 июлдан Ижодий имтиҳонлар ўтказилиши белгиланган. Мазкур тартиб жорий йилдан Вазирлар Маҳкамасининг “Ўзбекистон халқаро ислом академиясига ўқишга қабул қилиш тартибини янада такомиллаштириш чора-тадбирлари тўғрисида”ги 358-сонли (https://bit.ly/31jvg4s) қарори асосида татбиқ этилди.\nБироқ ҳозирда эпидемиологик вазият тақозосидан келиб чиқиб, абитуриентлар учун Ижодий имтиҳонни намунали ташкил этиш ва ўтказиш жараёни қайта кўриб чиқилмоқда(!).\nИжодий имтиҳонга доир янгиликлар тез фурсатда Ўзбекистон халқаро ислом академиясининг расмий www.iiau.uz сайти ва телеграмм каналларида эълон қилинади. Шу боис абитуриентларни чалғитувчи бошқа турли сайт ва телеграмм каналларидаги ахборотларга ортиқча эътибор бермасликни сўраймиз.\nЯнгиликлардан ўз вақтида бохабар бўлиб бориш учун www.iiau.uz сайтига мунтазам эътибор қаратиб боринг, дейилади Академиянинг расмий сайтида.


Пилик ёнар эди… – Sher Abdugapirov – Medium\nПилик ёнар эди…\n- Салом, мен эълон бўйича қўнғироқ қиляпман. Сиз адабиётдан дарс берасизми?\nАндрей Петрович видеофон экранига разм солди. Чамаси ўттиз ёшлардаги эркак. Жиддий кийинган — костьюм, галстук. Ўзи кулиб турса ҳам, кўзлари жиддий. Андрей Петровичнинг юраги ҳапқириб кетди. У интернетга эълонни, шунчаки, доимий одатига кўра қўйганди, холос. Ўн йил ичида олти марта қўнғироқ қилишди. Учтаси рақамни адаштирганлар, иккитаси эски усулда ишловчи суғурта агентлари, яна биттаси адабиёт сўзини бошқа сўз билан адаштирган бўлиб чиқди.\n— Ҳ-ҳа, дарс бераман, — ҳаяжондан бироз довдираб жавоб берди Андрей Петрович. — Уйда. Сиз адабиётга қизиқасизми?\n— Қизиқаман, — бош ирғади суҳбатдош. — Менинг исмим Максим. Шартлари қандай?\n“Текинга!” — Андрей Петровичнинг оғзидан чиқиб кетишига оз қолди.\n— Тўлов соатбай, — ўзини гапиришга мажбур қилиб деди у — Келишув бўйича. Қачон бошламоқчисиз?\n— Мен, умуман…\n— Биринчи дарс бепул, — шошилиб қўшиб қўйди Андрей Петрович. — Агар сизга ёқмаса, унда…\n— Эртага, — қатъият билан деди Максим. — Соат ўнда, сизга маъқулми? Тўққизда болаларни мактабга элтиб қўйгач, иккигача бўшман.\n— Маъқул, — деди Андрей Петрович хурсанд бўлиб. — Манзилни ёзиб олинг.\n— Айтаверинг, эслаб қоламан.\n- Сиз жуда тор доирадаги мутаҳасиссиз, — деганди ўшанда лицей директори кўзларини олиб қочганича. — Биз сизни тажрибали ўқитувчи сифатида қадрлаймиз, лекин сизнинг фанингиз, афсуски… Айтингчи, сиз қайта ўқишни хоҳламайсизми? Ҳаражатнинг бир қисмини лицей тўлашга тайёр. Виртуал этика, виртуал ҳуқуқ асослари, робототехника тарихи… Сиз бемалол шу фанлардан дарс берган бўлардингиз. Ҳатто кинематографга қизиқувчилар ҳамон анча топилади. Тўғри, унинг замони ҳам тугашига оз қолди… Хўш, нима дейсиз?\nЖамғарманинг кўп ўтмай таги кўриниб қолди. Андрей Петрович камтарона ҳаёт кечиришга ўтишга мажбур бўлди. Кейироқ эски, лекин ишончли аэромобилини сотди. Кейин онасидан қолган антиквар сервиз, унинг кетидан турли буюмлар. Кейин эса… Андрей Петрович ҳар сафар шу ҳақида ўйлаганда юраги орқага тортиб кетарди — гал китобларга келган эди. Қадимий, қалин жилдли, қоғоз китоблар. Улар ҳам онасидан мерос. Раритетлар учун коллекционерлар яхшигина тўлашарди. Шу тариқа Граф Толстой Андрей Петровични бир ой боқди. Достоевский — икки ҳафта. Бунин — бир ярим ҳафта.\nАгар бу йигит, Максим, — девордан деворга асабий юрганича тартибсиз ўйлай бошлади Андрей Петрович — агар у… Балки унда Бальмонтни қайта сотиб олишга имкон бўлар. Ёки Муракамини. Ёки Амадани.\n- Кираверинг — бироз ҳовлиқиб деди Андрей Петрович. — Ўтиринг. Хўш… Шундай қилиб… Нимадан бошламоқчисиз?\n- Сиз нимадан бошлашни маъқул топсангиз, ўшандан. Мени умуман ҳеч нарсага ўқитишган эмас.\n- Ҳа, бу табиий, — бош чайқади Андрей Петрович, — ҳамма қатори. Умумтаълим мактабларида адабиёт ўқитилмай қўйганига юз йиллар бўлди. Ҳозир махсус мактабларда ҳам ўқитилмайди.\n- Ҳеч қаерда ўқитилмайдими?\n- Шундай деб қўрқаман. Тушуняпсизми, йигирманчи аср охирида инқироз юзага келди. Одамларнинг китоб ўқишга вақти қолмади. Аввалига болаларга китоб ўқиб беришмай қўйишди. Кейин бу болалар улғайишди. Улар ҳам болаларига китоб ўқишга вақт топишмади. Бошқа кўнгилхушлик чиқди — асосан виртуал. Ўйинлар. Турли тестлар, квестлар… — Андрей Петрович қўл силтади — Ва, албатта, техника. Техник фанлар гуманитар фанларни сиқиб чиқарди. Кибернетика, квант механикаси, электродинамика, юқори энергия физикаси. Адабиёт, география, тарих иккинчи даражали фанга айланди. Айниқса адабиёт. Максим, эшитяпсизми?\n- Ҳа, илтимос, давом этинг.\n- Йигирма биринчи асрга келиб китоб босишни тўхтатишди. Қоғоз ўрнини электроника эгаллади. Лекин, электрон ҳолида ҳам адабиётга талаб тушиб бораверди. Ҳар авлод алмашганида бир неча каррага. Оқибатда адабиётчилар ҳам озайди. Кейин эса умуман қолмади. Ёзмай қўйишди.\n- Менга бу ҳақида гапириш осон эмас, — деди ниҳоят. — Тушунаман, тараққиёт қонуни бу. Адабиёт замонга мослашолмади. Лекин, тушуняпсизми, болалар… Болалар! Адабиёт уларнинг онгини шакллантирар эди. Айниқса шеърият. Унинг ички дунёсини бойитади. Ҳозирги болаларнинг ички дунёси бўм-бўш, қалби қуп-қурқ. Мана шу қўрқинчли, Максим!\n- Мен ўзим ҳам шу фикрдаман. Шунинг учун ҳам сизга мурожаат қилдим.\n- Болаларингиз борми?\n- Ҳа, — Максим мижғовланди. — Иккита. Павлик ва Анечка. Андрей Петрович, менга асосий нарсаларни ўргатсангиз бас, адабиётни интернетдан топиб ўқийман. Менга асосий эътибор нимага қаратилиши кераклигини ўргатинг. Ўргатасизми?\n- Ҳа, қатъий жавоб берди Андрей Петрович. — Ўргатаман.\n- Пастернак, деди тантанавор оҳангда. — Мело, мело по всей земле, во все пределы. Свеча горела на столе, свеча горела…\n- Эртага келасизми, Максим? — овозидаги қалтироқни сездирмасликка уриниб сўради Андрей Петрович.\n- Албатта. Лекин… Гап шундаки, мен ўзига тўқ оиланинг қўлида ишлайман. Ойлигим унча кўп эмас. Лекин мен, — Максим хонага разм ташлаганча давом этди — ул-бул олиб келишим мумкин. Озиқ овқат, хўжалик техникаси, эҳтимол… Пулнинг ўрнига шуларни олиб келсам, рози бўласизми?\n- Албатта, Максим, — деди у. — Раҳмат! Эртага кутаман.\n- Адабиёт — бу фақат нима ҳақида ёзилгани эмас, — дерди Андрей Петрович хонада юрганича. Бу қандай усулда ёзилгани ҳамдир. Тил, Максим, буюк ошир ва ёзувчилар ишлатган асбоб. Мана, эшитинг.\n- Пушкин, — бошларди Андрей Петрович.\n- Чарчамадингизми? — сўрарди Андрей Петрович.\n- Йўқ-йўқ. Давом этинг, илтимос.\nБальзак, Гюго, Мопассан, Достоевский, Тургенев, Бунин, Куприн. Булгаков, Хемингуэй, Бабель, Ремарк, Маркес, Набоков. ўн саккизинчи аср, ўн тўққизинчи, йигирманчи. Классика, беллетристика, фантастика, детектив. Стивенсон, Твен, Конан Дойль, Шекли, Стругацкие, Вайнеры, Жапризо.\n- Сиз терган рақамга хизмат кўрсатиш тўхтилган, — жавоб берди механик овоз.\n- А! Петрович! — бир қават пастда яшовчи қўшниси Нефодеев салом берди. — Кўринмайсан? Ташқаригаям чиқмайсан? Ёки уяляпсанми? Сенинг бунда айбинг йўқ!\n- Уяламан? Нимадан уялишим керак?\n- Анави, сенинг ҳалиги… — Нефодеев бармоғини ўйнатганича — олдингга келиб юрган. Петрович қариганда нега буларга илакишиб қолди, деб ўйлагандим ўзим ҳам.\n- Нима ҳақида гапиряпсан? Анавиларинг ким?\n- Кимлиги маълум. Мен буларни бир қарашдаёқ биламан. Ўттиз йил булар билан ишлаганман.\n- Ким улар? Нима ҳақида гапиряпсан?\n- Ие, ростдан ҳам хабаринг йўқми? Янгиликларни ўқи. Ҳамма ёқда шу ҳақида ёзишяпти.\n“Эгалари томонидан, — қийинчилик билан диққатини жамлаб ўқишни бошлади Андрей Петрович — озиқ-овқат, кийим-бош ва хўжалик жиҳозлари ўғирлаши чоғида ушлаган. ДРГ-439К серияли робот-энага. Бошқарув программасидаги носозлик. Мустақил равишда болалар маънавий қолоқ деган хулоса келганини ва унга қарши курашганини маълум қилган. Ўзбошимчалик билан болаларни мактаб дастурига киритилмаган фанларга ўқитган. Ишларини ўз эгаларида яширган. Муомаладан чиқарилди… Утилизация қилинди… Жамоатчилик ташвишда… Ишлаб чиқарувчи фирма зарарни қоплашга… Махсус комиссия қарори…”\n- Сиз адабиётдан дарс берасизми? — сочлари билан тўсилиб турган кўзларининг нигоҳи билан сўради қизча.\n- Нима? Сизлар кимсизлар? — жавоб берди Андрей Петрович.\n- Мен Павликман. — бир қадам олдинга ташлади бола. — Бу эса Анечка. Менинг синглим. Бизни Макс юборди.\n- Ким… Ким юборди?\n- Макс, — такрорлади бола. — У… уни… ҳалиги қилишларидан олдин сизга бир гап айтиб қўйишимизни тайинлади.\n- Мело, мело по всей земле во все пределы! — жарангдор овози ила деди қизча.\n- Ҳазиллашмаяпсанми? — базўр эшитилар деди у.\n- Свеча горела на столе, свеча горела, — деди бола баланд овозда. — У шуни етказишимизни тайинлади. Бизни ўқитасизми?\nЭ, Худо — деди у. — Киринглар, болалар. Киринглар.\nМайл Гелприннинг ушбу ҳикоясини илк марта ўқиганимдаёқ уни ўзбек тилига таржима қилиш истаги туғилган эди. Балки, аллақачон кимдир таржима қилган бўлса керак, деган ўй билан ишни орқага суриб келаётган эдим. Бугун ниҳоят шу иш амалга ошди. Таржимада йўл қўйилган хато ва камчиликлар учун олдиндан узр сўрайман.


11.08.2017 й. Ҳаж - бешинчи рукн\nМуҳтарам жамоат! Ҳаж – Ислом арконларидан бири бўлиб, мўмин-мусулмон умрида бир марта адо этиши фарздир. “Ҳаж” сўзи луғатда "мақсад қилиш" маъносини билдиради, истилоҳда эса маълум вақтда маълум жойларни зиёрат қилиб, маълум амалларни бажаришдир. Ҳаж ҳам жисмоний, ҳам молиявий ибодатдир. Фиқҳий китобларда кишига ҳажнинг фарз бўлиши учун қуйидаги шартлар мавжуд бўлиши таъкидланади: аввало, мусулмон, балоғат ёшига тўлган, оқил, тани соғ бўлиши, бориб келгунча йўл харажатларига етадиган маблағга эга бўлиш. Шу билан бирга ҳажга бориб келгунига қадар оила аҳлини уларнинг эҳтиёжларига етадиган нафақа билан таъминлаган бўлиши керак. Шунингдек, йўлнинг очиқ ва хавф-хатарсиз бўлиши ҳам ҳажнинг фарз бўлиш шартларидандир. Аёл кишига эса, юқоридаги шартлари билан бирга эри ёки бирорта маҳрами ҳамроҳ бўлиши шарт қилинади. Илло, Саудия Арабистони талабларига кўра кекса ёшдаги онахонларимизга маҳрамсиз зиёрат қилишларига ижозат берилганини таъкидлаш лозим!\nКимда мана шу шартлар топилмаса, унга ҳаж фарз бўлмайди. Аммо ушбу шартлар мавжуд бўлган одам ҳаж қилмоғи лозим бўлади. Қуръони каримда ҳажнинг фарзлиги ҳақидаги оятда шундай дейилган:\n( وَلِلَّهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا (سورة ال عمران/97\nҲаж ибодатини адо қилувчи мўмин-мусулмон киши аввал қилиб юрган хато- камчиликларини тўғрилаб ва гуноҳ ишларидан қайтиб, келгусида ҳақиқий тавба билан гуноҳ ишлардан ўзини тиймоқлиги шарт. Зиммасида ўзгаларнинг ҳаққи бўлса уларни эгасига қайтариши, қарзи бўлса, уни адо қилиши керак. Кундалик эҳтиёжимиз учун фойдаланадиганимиз табиий газ, электр токи, сувдан қарзимиз бўлса уни ҳам тўлашимиз лозим.\nяъни, "Ҳаж (мавсуми учун) маълум ойлар (белгиланган). Бас, ким шу ойларда ҳажни ўзига фарз қилса (ҳажни ният қилса), ҳаж давомида хотинига яқинлашиш, гуноҳ-маъсият ва жанжал (каби ишларга рухсат) йўқ. Ҳар қандай яхши (савобли) иш қилсангиз, албатта, уни Аллоҳ билур. (Ҳаж сафарига) озуқа олиб чиқинг. Энг яхши озуқа тақводир. Тақвони Менга қилингиз (Мендан қўрқингиз), эй, оқиллар! " (Бақара сураси, 197-оят)\nОятнинг мазмунига кўра ҳажга борувчи зиёратчи тақво билан зийнатланиб, ўзининг бажараётган амалларини чиройлик адо этишга ҳаракат қилиши керак.\nҚолаверса, саноқли ҳаж кунларини охирати учун захира бўладиган амаллар билан ўтказишга ошиқиши лозим.\nПайғамбаримиз ﷺ ҳадиси шарифларида марҳамат қиладиларки:\nقَالَ النَّبِيُّ صَلَّى اللَّهُ عَلَيْهِ وَسَلَّمَ: "مَنْ حَجَّ للهِ وَلَمْ يَرْفَثْ وَلَمْ يَفْسُقْ رَجَعَ كَيَوْمٍ وَلَدَتْهُ أُمُّهُ"\n(رواه البخارى و أحمد)\nяъни: “Кимики ҳаж ибодатини мукаммал адо этиб, тақиқланган гуноҳ ва маъсият ишлардан ўзини сақлаган бўлса, онасидан янги туғилган кунидек гуноҳлардан пок бўлган ҳолда қайтади”. (Имом Бухорий ва Имом Аҳмад ривояти).\nДемак, ҳажни ният қилган киши катта-ю кичик гуноҳларни қилишдан, ҳатто бирор жонзотга озор беришдан, хусусан, одамлар билан жанжаллашишдан доимо ўзини сақлаши лозимдир. Албатта, булар ҳажнинг мақбул бўлиш шартларидан ҳисобланади. Расули акрам ﷺ:\n(قَالَ رسول الله صَلَّى اللَّهُ عَلَيْهِ وَسَلَّمَ: "اَلْحَجُّ الْمَبْرُورُ لَيْسَ لَهُ جَزَاءٌ إِلاَّ الْجَنَّةُ " (متفق عليه)\nяъни: “Мабрур ҳажнинг мукофоти фақат жаннатдир”, - деганлар.\nМуҳтарам жамоат! Аллоҳга беадад шукрлар айтамизки, юрт мустақиллиги шарофати билан ҳаж, умра зиёратига бориб-келиш ишлари ҳам осонлашди ва қулай шароитлар яратилди. Давлатимиз раҳбарияти ва ҳукуматимизнинг бевосита ғамхўрлиги туфайли ҳожиларимиз барча қулай шароитларга эга бўлдилар. Уларни кузатиш, муқаддас жойларга борилгач, у ерда ҳам қулай истиқомат чораларини кўриш ҳамда соғ-саломат Ватанга қайтгач, уларни кутиб олиш каби хизматлар олий даражада олиб борилмоқда.\nБу йили етти мингдан зиёд юртдошларимиз ҳаж амалини адо этиш шарафига муяссар бўлишяпти, минглаб киши умра ибодатини адо этмоқда. Уларнинг бу муборак сафарга эсон-омон бориб-келишлари, ибодатларни барча рукнларига риоя қилган ҳолда мукаммал адо этишларига барча имкониятлар яратилган. Ҳожилар учун транспорт масаласи ҳеч қандай муаммосиз ҳал этилмоқда, уларга замонавий самалётлар ажратилмоқда, махсус ишчи гуруҳи, ошпаз ва шифокорлар билан таъминланмоқда. Улар ибодат жойларига яқин шинам ва қулай меҳмонхоналарга жойланмоқда, уларни озиқ-овқат билан таъминлаш, саломатликларини сақлаш каби ишлар ҳам намунали ташкил этиб келинмоқда.\nМуҳтарам жамоат! Ҳаж инсоннинг умрида бир марта насиб бўлиши мумкин бўлган ўта масъулиятли, ўта шарафли ва кўп эътибор қаратилиши лозим бўлган ибодатдир. Шунинг учун бу улуғ сафарни ният қилган юртдошларимизнинг ҳажнинг моҳиятини яхши тушуниб олишлари, уни адо этиш тартибларини пухта ўзлаштиришлари, сафар одобларига қатъий риоя қилишлари талаб этилади.\nКатта харажатлар сарфлаб, қанча навбат кутиб, шунча узоқ жойга Аллоҳ розилигини топаман деб борган айрим ҳожиларимиз, афсуски, ғанимат дамларнинг қадрига етмай, кўп вақтларини беҳуда амаллар, дўкон айланишлар, қуруқ сафсаталар билан ўтказиб юборишади. Ҳаж зиёратига отланган кишилар зиммаларидаги фарз, вожиб, суннат амалларни иложи борича жамоат билан, ўз вақтида адо этишга ғайрат қилсинлар. Кўпроқ Қуръон тиловати, нафл ибодатлар, зикр, истиғфорлар айтиш, ёрдамга муҳтож кишиларга кўмак бериш каби савобли ишларни қилишлари зарур. Яна сафар давомида иложи борича билимдон ва солиҳ кишиларга йўлдош бўлиш, Пайғамбаримиз ﷺ тавсия қилган дуоларни ёдлаб, айтиб юришга интилиш ҳам мақбул амаллардандир. Шундагина ҳажларимиз мабрур, ибодатларимиз мақбул бўлади, иншааллоҳ.\nМуҳтарам азизлар! Ҳар жума маърузамизнинг охирида бериб бориладиган фиқҳий масалаларнинг бугунги мавзуси ҳанафий мазҳабимизда ҳаж ибодатининг ҳукмлари.\nАрафотда турмоқ (Арафа куни заволдан бошлаб Қурбон ҳайити куни тонгигача бўлган вақт оралиғида);\nКаъбани тавоф қилмоқ (Қурбон ҳайити кунлари ичида).\nМуздалифада турмоқ (Қурбон ҳайити куни бомдод намозини ўқигандан кейин тонг ёришгунча);\nСафо билан Марва орасида Саъй қилмоқ;\nЖамаротда тош отмоқ; (Қурбон ҳайити кунидан бошлаб тўрт кун);\nЭҳромдан чиқиш учун сочни олдирмоқ (устарада қириш ёки қисқартириш);\nВидолашув тавофи (Мийқотларнинг ташқарисидан келган ҳожилар учун).\nАллоҳ таоло муборак ҳаж сафарига ҳозирлик кўраётган барча юртдошларимизни ҳаж ибодатини адо этиб, соғ саломат юртимизга қайтиб келишга муваффақ айласин! Омин.


Мурод Хонтўраев арафа кунида ҳалок бўлди. У Отабек Умаров ишонганлардан бири эди… - EFFECT.UZ\n. 15:34 | 19.07.2021\nБугун, 19 июль куни ўзбекистонлик собиқ ММА жангчиси Мурод Хонтўраев Тошкент вилоятининг Чорвоқ йўлидаги катта трассада тўсатдан автоҳалокатга учраб, воқеа жойида ҳалок бўлди. Бу ҳақида бир нечта расмий манбалар хабар берди. Хусусан, Тошкент вилояти ҳокимлиги, Тошкент вилояти Ички ишлар бош бошқармаси бошлиғининг Матбуот котиби Бобур Тўлаганов ва Ички ишлар вазирлиги Йўл ҳаракати хавфсизлиги Бош бошқармаси расмий саҳифаси шулар жумласидан.\nМурод Хонтўраевнинг дафн маросими бугун Аср намозидан кейин бўлиб ўтади. Марҳумнинг жасади шифохонадан уйига олиб кетилган.\nСпортчи 4 июль куни 34 ёшни қаршилаган эди. Унинг туғилган кунига кўплаб машҳурлар ташриф буюрган бўлиб, Хонтўраевнинг спорт ва “кўча”да танишган яқини Отабек Умаров Мирзо Улуғбек туманида ЙТҲга учрагани ва айни вақтда даволанаётгани сабаб кела олмади. Умаров ўзининг ишонганларидан бири – Хонтўраевни масофадан табриклаш билан чекланди.\nЁдингизда бўлса Отабек Умаров 2021 йилнинг 13 февраль куни мотоциклни бошқариб кетаётиб, Тошкентнинг Мустақиллик шоҳ кўчасида, “Пушкин” метро бекати яқинида Epica русумли автомобиль билан автоҳалокатга учраган.\nУ шундан сўнг, Жанубий Кореяга даволаниш учун кетган эди. Умаров апрель ойида даволаниш жараёнларидан яхши ўтиб, Ўзбекистонга қайтиб келади ва яна қайта даволаниш учун Жанубий Кореяга учиб кетади.\nАйни вақтда Мурод Хонтўраевнинг ўлимига оид турли хабарлар тарқалмоқда. Масалан: унинг Бўстонлиқ туманидаги “Арбат” дам олиш масканида айрим “боллар”га пистолет тираб, уларни “духи”га ўтиргизгани ва шу яқин ўртадаги дўконларнинг биридан спиртли ичимлик олиб, пулини тўламасдан чиқиб кетгани айтилмоқда.\nУшбу хабарлар расман тасдиқланмаган бўлсада, айни вақтда интернет фойдаланувчилари марҳум спортчининг бу ҳаракатларини кескин қораламоқда. Айримлар эса унинг олдида боксчи Муроджон Аҳмадалиев бўлганлиги ҳақида айтишмоқда. Буларнинг барчаси дастлабки бирламчи маълумотлар. Ҳеч қандай расмий аҳамиятга эга эмас.\nШунингдек, воқеа гувоҳларнинг айтишича, Хонтўраев бошқараётган машина камида 180-200 км/с тезликда бўлган ва ҳаракат давомида олдида бўлган “Ласетти”дан йўл сўраган.\n“Ласетти” машинаси йўл беришга улгурмасдан BMW X5 унинг чап томонини сидириб, катта тезлик оқибатида йўл четига учиб чиқиб кетган. Рулда маст эканлиги айтилаётган спортчи ЙТҲ оқибатида воқеа жойида ҳалок бўлган. Тармоқда унинг жағ ва оёқ қисмларини оқ ип билан боғлаб қўйилган суратлар тарқалди.\nИчки ишлар вазирлиги Йўл ҳаракати хавфсизлиги Бош бошқармаси мазкур фожиали ЙТҲ ҳақида берган маълумотида шундай дейилади:\nЖорий йилнинг 19 июль куни соат 11:30 ларда, Тошкент вилояти, Бўстонлиқ тумани ҳудудидан ўтувчи 4R-12 автомобиль йўлининг 68-километрида бир йўналишда ҳаракатланиб кетаётган “Ласетти” ҳамда BMW X5 русумли автомобиллар иштирокида тўқнашув содир бўлган. Тўқнашув оқибатида BMW X5 русумли автомобиль йўлдан чиқиб кетиб ағдарилган.\nНатижада, “BMW X5” русумли автомобиль ҳайдовчиси, 1987 йилда туғилган М.Х. воқеа жойида вафот этган ва ушбу автомобиль йўловчиси тан жароҳати билан шифохонага олиб кетилган. Мазкур ЙТҲ юзасидан Бўстонлиқ тумани ИИБ ҳузуридаги ТБ томонидан дастлабки суриштирув ҳаракатлари олиб борилмоқда. Барча ҳайдовчилардан белгиланган қоидаларга риоя қилишларини сўраймиз.\nМаълумот учун, “Осиё Айиғи” номи билан машҳур бўлган Мурод Хонтўраев 1987 йил 4 июлда туғилган. Аралаш яккакураш спортида ўз фаолиятини 2013 йилда бошлаган бўлиб, жами 15та жанг ўтказган. Шундан 12 тасида ғалаба қозонган, 3 та жангда мағлуб бўлган, яна бир жанг натижаси бекор қилинган.\nEffect.uz жамоаси марҳумнинг оила-аъзолари, яқин ёру-биродарларига чуқур таъзия билдиради. Ўтганларнинг охиратлари обод бўлсин.\nTeglar:Мурод Хонтўраев, Отабек Умаров\nОтабек Умаров Олимпиададан нималар кутмоқда?


Daily Archive: Fevral 9, 2019\nПенсия таъминотида нималар эътиборга олинди? Кимга қанча пенсия тўланмоқда? Кимларнинг пенсиясига қўшимча қўшилдию кимларникига қўшилмади? Чет элда ишлаётган шахсларга пенсия тўлаш тартиби қандай? Оқолтин туманида бўлиб ўтган сайёр йиғилишда ана шулар...\nСайхунобод тумани адлия бўлими томонидан туман “Ермулккадастр” ходимлари учун тарғибот тадбири ўтказилди. Ўзбекистон Республикаси “Жамоатчилик назорати тўғрисида”ги Конуни, Ўзбекистон Республикаси Президентининг 2018 йил 27 июндаги ПФ 5467-сон “Обод маҳалла” дастури тўғрисида”ги...


Сохта "Пир"нинг собиқ қули бўлган хонанда. Сенсацион иқрорлик! - 10 Сентября 2011 - Sayyod.com\nБош сахифа » 2011 » Сентябрь » 10 » Сохта "Пир"нинг собиқ қули бўлган хонанда. Сенсацион иқрорлик!\nСалом алик дан сўнг бугун янги бир шўх тарона ёзиб тугатганлиги, ва бундан буёғига айнан фақат шўх тароналар ёзишини айтди.\nҚизиғи аксарият йигит хонандалар ижодини Ромэосифат имиджда бошлаб бора-бора тўйбоплашиб кетишади ё бошқа қандайдир бир имиджни ясаб олишадигандек. Шохруххон ва Сардор Рахимхонлар хам бошида худди шу Ромеэосифатдек намоён бўлишганди.\nСизни хам илк таништирган бесарамжон сочлар, оддий оқ кўйлак ва гитарадан асар хам йўқ. Нимадир шу ўша тарона каби мажнуний изюминка сезиларди. Нима учун уни йўқотдингиз?\n-Хали йўқотганимиз хам йўқ (жилмайиб). Бошида рости хам шундай романтик кўринишда бошладик, 2 йилча шу йўналишда ушлаб турдим. Лекин тўй хизматларида бўлганингизда мухлислар барибир шўх таронани сўрашади. Шунда турк ва араб қўшиқларига мурожаат қилиш билан бирга ўзингизда хам тўй репертуари учун шахсий шўх таронангиз бўлишини хам истайсиз. Бугун Тарона рекордс студиясида "Дарёман эй” шўх кайфиятни кўтарадиган рақсбоп тарона ёзиб тугатдик. Бошқа тарафдан бу тижрорат йўналиши, хадеб концертбоп қўшиқ қилаверсангиз хам ўзингиз биласиз хозир концертлар аввалгидек эмас. Даромад хам тўйлардан, даромад қайси тарафдан бўлганига қараб ўша тарафга оғаркансиз.\nХонандани омади оммани фақат тўйда қизиқтириш эмаску. "Отарчилик” стретегиясига монанд бўлиб қоляпти. Машхур бўлиб олгач ижодда эмас фақат тўйларда кўринадиган хонандалар хам йўқ эмас. Ўз имиджни ва йўлини йўқотиб қўймаслик деган тушунчалар, бир маромида уни хам ушлаб тура билишлик деган нарсаларчи?\n-Тўғри, шунинг учун хам бу нарсани ижодимизга вақтинчалик деб киритдик.\nФоизда ушлаш дейлик, 4та тўйбоп қўшиқ қилсам яна 4таси ўз имиджим учун деб.\n-Бор, айнпан шунақа йўл танланган. Хозир икки тўйбоп қўшиқ қилишдан аввал "Сендан садо” қўшиғи ўзимизни йўналишда чиқди. Бу тарона жуда кўп мухлисларга эга бўлди, буни вилоятлардаги гастроль сафарларига борганимизда кутиб олишларидан сезиш қийинмас. Яна бир икки шўх таронадан сўнг барибир ўзимни ўша романтик йўналишимга мурожаат қиламан. Йўналишимдан чиқиб кетмадим, шунчаки миллий эстрадага назар солинмоқда. Замон сенга боқмаса, сен замонга боқ дейдику.\nСизни машхур қилган "Мажнунингман” қўшиғидан сўнг айнан ўзингизни йўналишингизга хос фақат "Қани энди” қўшиғи куйлангандек. Ўша илк бесарамжон сочлару оддий кўйлак имиджи ўзингизга мос деб биласизми?\n-Ўзим эркин ижод қиладиган бўлсам ўша йўналиш ўзимга кўпроқ ёқади. Мухлисларимизга хам мана шу йўналишдаги қўшиқларим кўпроқ ёқади. Бир тарафдан бир хилликда кетмай халққа янгилик, чалғитувчи қўшиқлар хам бериш керак. Ўзим хам бир хилликни ёқтирмайман. Одам ўзини синаб хам туриши керак, миллий, лирик қўшиқларга мурожаат қилиб ва хоказо.\nТўғридир, лекин хамма шундай деб ўз йўналишини йўқотиб қўймасмикан? Хозирди бир йўналишни ушлаган Озодбекни ижодий ўтмишига назар солсак ўша ўзини топа олмай тажрибада хиндча йўнаишларда куйлаганини мисол қилиш мумкин. Хозир бир йўналишда омади чопган. Сўнгги ижод намнуаси бўлган биргина "Кимлар?” қўшиғини айтмаса асосан йўналиш бир.\n-Озод ака йўналишни яхши ушладилар ва халқ хам яхши қабул қилмоқда. Биринчидан у йўналиш тижорат йўналиши, тўғрисини айтадиган бўлсак. Хамма қўшиқлар тўйбоп, рақсбоп. Охирги ижодларига эътибор қаратиб "Кимлар” қўшиғи умуман бошқа йўналиш, лекин халқ яхши қабул қилди.\nБренд тушунчаси хам бор, ўз даврининг бренди қаерга бориб шунчаки оғзини очиб "А” деб қўйса хам, "Ахир анави хонанда "А” дедику!” деб қабул қилишадида.\n-Энг асосийси мавзу топишда деб ўйлайман. Халқни дарди бўлиб уни юракдан куйласа, қандай йўналишга қараб ўтирмаса керак. Ўзини мухлисларини топиб олади.\nСухбат қураётган жойимизда гитара турибди. Айнан илк сизни танитган қўшиқ клипида гитара билан намоён бўлганингиз, кейинги ижод намуналарида унинг охангини хам сезамиз дегандек эди. Масалан Лола анча вақт гитарага содиқ ижод қилган. Лекин сизнинг ижодингизда у умуман қўлланилмади.\n-"Қани энди?” қўшиғим клипида ундан фойдаланишни ўйладигу, лекин бир хилликдан қочиб чўлу сахролар билан кифояландик. Гитарага мосроқ қўшиқларим бор, насиб бўлса ундан фойдаланамиз, кўпчилик менга гитара ярашишини хам айтишади.\nШербекни болалик ва ўсмирлик чоғлари қаерда ва қандай ўтган?\n-Самарқанд вилоятининг Каттақўрғон шахрида ўтган. 1 сентябрь 1980 йил туғилганман. Хар йили юртимизнинг байрами билан таваллуд айёмимни хам нишонлайман. Ўсмирлик даврим ўзига хос қизиқ саргузаштларга бой бўлиб фильм олса арзийдиган даражада ўтган. Ақлимни таниганимдан бери мусиқага иштиёқим жуда кучли бўлган. Санъат ўзи касб эмас Худодан бериладиган бир неъмат деб биламан, кимгадир уриб ўргатиб бўлмайди. Қизиқишларим бошида чет эл санъаткорларига Брайн Адамс, Фредди Меркури ва Лед Зеппелинларга бўлган. Кейин шарқ мусиқасини ўрганишни бошладим, Сардор Ўртач, Мустафо Сандал, Иброхим Тотлисос деган қўшиқчилар ижодига қизиқдим. Ёш бола барибир бирданига классика мақомни тинглаб мағзини чақа олмайди. Чунки уларни сўзларини буюк алломалар ёзган. Ақлан шакилланиб бораверасизда, шунинг учун институтга киргач классикани ўргана бошладим.\nОиламизда санъаткорлар йўқ. Мактабда яхши ўқиганим учун уйдагилар бошқа институтга топширишимни исташганди. Санъатга бўлган интилишим ва ахдимни кўрган онам қаршилик кўрсатмади. Даврон исмли катта акам мени Тошкентга олиб келганларида шортикда эдим, чунки у вақтлар шароитимиз яхши бўлмаган. Мана бу "Театральный” институт, мана бу унинг ётоқхонаси деб тушунтирган (кулади). Вахоланки ўзи санъатдан йироқ, Самарқанддаги юридик институтни тамомлаган хуқуқшунос. Тошкентга илк олиб келганида биринчи танишган инсоним Самандар Хамроқулов бўлган. Ўша пайт у 2 курсда ўқийдиган оддий талаба эди. Институтга кириб келганимизда айнан ундан сўраб суриштирганмиз. Акам мени Самандарга топшириб кетганлар.\nОилада 4 кишимиз, уч ўғил бир қиз. Энг кичик ўғил менман. Отам ёбиринчи синфга борганимда оламдан ўтганлар. Онам бошқа турмуш қурмади, ва ўзимиз харакат қилиб, онам оталик ва хам оналик қилиб жуда катта машаққат билан яхши тарбия бердилар. Қийинчиликда катта бўлдик, Тошкентга келгунча кўп ишлар қилдим, хаттоки тадбиркорлик, хунармандчиликни хам қилганмиз. Хуллас қаердан пул келса ўша ерга ўзимизни уриб кетавердик...\nВа лекин барибир хам тушундимки санъатдан ундан хам катта пул тушар экан-а?\n-Ха. (хандон отиб кулади). Барибир санъатда бу бошланиши, эндигина атак чечак қилиб қадамларни қўйяпмиз. Қайсидир жойида адашяпмиз, қайсидирида тўғри босиб бизга ёрдам беряпти. Лекин санъатдан хали устоз топмадим. Хаммасига ўзимизни харакатимиз ва интилишимиз билан эришяпмиз. Актерлик сохасидан эса устозлари бор, Тошкент Давлат Санъат институтида ўз ишини устаси бўлган домлалардан дарс олганман. Лекин санъатда мана шу ўтган 4 йил вақтда хаёт ва халқ менга устозлик қилди. Ва бугунги кунгача санъатдаги оқу қорани ажратишга вақтим кетди дея оламан хали хаммаси олдинда.\nАлбатта хатолар бизни сайқаллайди, лекин у хато қандайлигига хам боғлиқ экан. Ижобий тарафини оласизми? Ва у хато сизнинг айбингиз билан эмас бўлса хам?\n-Албатта дарс оламан. Агар шу хатога қоқилиб ўтириб қолинса, тўхтаб қолинар экан. Бўлар иш бўлди, янги саргузаштлар ва мазмунларга берилиш керак. Чунки хар кун бирдек бўлавермайди, тарихда бўлмаган қайтариладиган кун бўлгани. Хаёт хар куни турфа, эртага хаёт бошқача бўлишига ишонаман. Бугунги кунимда хатоликлар ўтган бўлса эртанги кунимда улар қайтмаслигига ишонаман. У хатолардан келиб чиққан холда эса кейинги куним мазмунлироқ бўлишига интиламан.\nСанъатга боғлиқ хаётингиздаги энг катта хато\n-Дўст танлашда. Одам танлашда охирги пайт адашдим деб ўйлайман. Содда ва жуда ишонувчанман, ўша инстут даврида хам яхши пул топардим, Мухиддин Хикматов деган қўшиқчи билан бошловчилик қилардим. Ўртакашлик дейилади (кулади). Бошловчилик узоққа бормади, атиги 2 йил бошловчилик билан шуғулландим. Мақсад хонанда бўлишку қарасам бошловчи бўлиб кетяпман, кейин ресторанларга жойлашиб қўшиқчиликда тажрибамни ошира бошладим. Шу билан бирга Самандар Хамроқуловни бэк вокалист, иккинчи хонандаси сифатида ишлаб юрдим. Самандар акадан кўп нарсани ўргандим, қайсидир маънода устозим деб хисобланади. Институтга киришимга хам сабабчи бўлган. Жуда хурматлари баланд хардоим уларни олдида қўлимиз кўксимизда.\nШербек Шодиевни дўстлари деса Шароф Муқимов, Ёдгор Мирзажонов, Адиз Ражабовлар кўз олдимизга келиши тайин. Чунки бир вақтлар кафеларда хонандалик қилгансизлар. Дўст танлашда хато деб уларни назарда тутдингизми?\n-Йўқ, йўқ, улар билан боғлиқ бўлмаган. Фильм каби хаётда хам бош роль, иккинчи даражали роль ва эпизодлар бўлади. Дўстларингиздан хам фақат бири қалин асосий қахрамон бўлса қолганлари бўлса иккинчи даражалик дўстлар бўлади. Қалин дўстлардан қаттиқ панд еганман, лекин уларни айблаб эмас, ўша дўстлар билан масофани ушлай оламаганимдан хатони ўзимдан излашга харакат қиламан. Шунинг учун буёғига қатъиятлик бўлиб содда бўлмасликка харакат қиляпман.\nЎзимизга боғлиқ бўлмаган нарсаларни деб ниманидир ўзгартиришга харакат қилишимиз тўғримикан? Хар бир салбий нарсадан ижобий нарсани олиш мумкинку, шу нарса менга дарс бўлди деган яхшимасми? Яна ўзимизни айблаб, яна ўзимизда ниманидир ўзгартириш шартмикан? Тахлил албатта хамиша керак нарса, аммо қарор...\n-Барибир беайб Парвардигор дейишади, халиги хазрат Жалолиддин Румийни хам бир ажойиб сўзлари бор "Хатосиз дўст қидирма, дўстсиз қоласан”, хар бир одамни хатоси бор, шунинг учун ахамият бермай қўйдим. Одамига қараб хатоси бўлса, ха шундай эканда дейман холос.\nМашхурликкача бўлган пайтингизда сиздан фойдаланишдан не наф бўлган?\n-Айнан наф бўлган-да! Институтда 3 ё 4 курсда бўлганимда моддий тарафлама ахволим яхши бўлган. Самандар как билан тўйларга чиқардик, у пайт Самандар ака чўққига чиққан пайтлари эди. Бизлар хам яхши гонорар олардик. Ва ўша пайт дўстим бўлган одамни моддий тарафлама хомий сифатида қўллаб-қувватлаб, қўшиқлари чиқишига ёрдам берганман. Атрофимда юрган санъаткор дўстларимиз буни жуда яхши билишади. Хеч қандай шартнома хам бўлмай ишонч бўлгани учун хамма бу ишни бекор қилаётганимни айтишганди. Вақти келиб ўша дўст яхшигина алдаб кетиб ишонч хам сўнган.\nМоддий тарафлама тушунарли хол, кўпчилик учрайдиган холат. Лекин сизни хаётингиздаги шахсий омадингизга, умумий юриш туришингизга тажовуз хақида хабаримиз бор.\n-Бу хам бўлган, яқин даврда бу нарсадан қутулиб чиқиб кетдим. Эндигина ижодни бошлаганимда "Мажнунингман” қўшиғи билан танилаётган ва кўпчилик менинг ижоддаги келажагимга ишонч хосил қилаётган пайтим бир одамга учрадим. Шунақа кўзбўямачи инсонлар хам бор экан. Бошқа санъат оламидаги инсонлардан хам эшитдим лекин улар менга шу нарсани вақтида айтишмаганми, ё айтишган пайтида қандайдир бир парда тўсиб қоларканми. Хуллас шу қобиққа кириб қолиб бошқаларни гапи таъсир қилмай қолар экан.\nЎша асосий парда омили нимада бўлган, отасиз ўсганингизга ундан оталик мехрини сезганингизми, ё нима биландир сизни қойил қолдирганми?\n-Билими билан! Жуда билимли ва одамни қандайдир психологик йўл билан шундоқ қамраб оладиган инсон, гипноз бўлиб қоласиз гўё. Қайсидир маънода кўп нарса ўргандим. Фалсафий китобларни ўқиб хаётга бўлган муносабатлар ўзгараркан. Лекин ижобий тарфалама....барибир кам билим олибман. Ўша даврни умуман кесиб ташлагим, хаётимда йўқ деб хисоблагим келади.\nСанъатдан йироқлатишига нима сабаб бўлган?\n-Мен сени кўтараман, машхур қиламан деб катта катта ваъдалар бериб ушлаб турган. Ўзбек эстрадасида ўз йўлингни топиб кетасан дерди. Шундоқ хам ўз йўлимизни топамиз, фақат Аллох мададкор, вахоланки ўша пайт энди танилаётган даврим эди. Лекин унинг ваъдалари шарқ ва Европа миқиёсида бўларди (кулади). Масалан Мустафо Сандални танийман у билан жуда қалинман, у мени мехмон қилган, сени таништираман ва дуэт куйлатаман деб қизиқтирган. Хар бир санъаткор шарқ ва дунёга машхур санъаткор билан дуэт айтиш орзуси бўлади, бу яхши орзулар, мана шундай орзуларингизга етиштира оладигандек қизиқтиради. Ёки чет элдаги Николас Кейдж билан танишман дейди. Бу жуда қийин масала албатта, лекин буни хозир уйғониб тасаввур қила олмайсиз. Ишонтиради ва хақиқатда бўлиши мумкин деган ишонч бўлади. Мана шундай ёлғонларга учраб ижодимда 2 йил танаффус бўлди.\nНахотки шу икки йил мобайнида атрофдагиларингиз, уйдагиларингиз қизиқишмади, нима қиляпсан, нималар билан бандсан ўзи деб?\n-Худди шу нарса билан атрофдагиларни хам гипнгозлайсизда (кулади). Насиб бўлса чет-элга кетамиз, Туркияга бориб Мустафо Сандал билан дуэт куйлаймиз деб юраверганман.\nБу орада сиздан у нима фойда кўрди?\n-Машхур билан юриш хаммага ёқади. Машхурни мошинаси бор, обруси бор, кўп ерларда эшиги очиқ, хурмат қилишади. Тайёр хайдовчиман, яна қанақа хайдовчи-машхур хайдовчи тушуняпсизми? Қандайдир таниши билан учрашуви бўлиб иши битмоқчи бўлиб турганида халиги учрашмоқчи бўлган одам қараса бу инсонни машхур одам олиб келяпти. Халиги инсон буни кўриб ишонадида.\n-Ха қурол сифатида фойдаланди. Бошида буни тушуниб етмадимда, катта катта орзулар ва шахмат ўйинлари билан мия тўлиб қоларкан. Кейин секин секин англаб ета бошлайсиз. Кўп қўшиқчилар ундан панд еганини хам кўра бошлайсиз (кулади). Мен биринчи эмасман, ва охирги хам мен бўлмасам керак. Ёшларимиз орасида қўшиқлари эндигина хитга айланиб чиқаётганларга ака сифатидами, хамкасб сифатидами энг тўғри маслахатгўй бу ота-она деб мурожаат қилмоқчиман. Ёки ўша ёнингиздаги продюсерингиз. Четдаги одамларни ваъдаларини эшитиш керак эмас.\nУ инсон таъсиридан қандай чиқиб кетдингиз?\n-Болаликдан тарихга қизиққаним учун, "Мозийга қараб иш кўрмоқ хайрлидир” сўзларини эсладим. 2 йил ўтиб қарасам умуман ижоддан чиқиб кетдим. Ўйлаб қолдим, олдинги холатинг яхши эдику, ўзинг ўзингга хўжайинсан, Тошкентга келиб хам ўзим харакат қилдим, институтга омадим чопиб ўз кучим билан кирдим, ресторанларга ишга ўзим кирдим, пул топиб ўзим мошина ва уй олдим. Ижодда хам хеч ким менга мана ол "Мажнунингман” қўшиғини куйласанг машхур бўласан демаган, ўзим ёзиб, куйлаб машхурликка эриша бошладим, бундан кейин хам ўзим эришишим керакку. Мана шу хаммасини тахлил қилдим. Таққослашлар бошланди. Кейин бу давр оралиғида жуда хам кўп инсонларни алдаётганини кўриб улар қаторида мен хам борлигимни тушуна бошладим. Шартта бир куни бўлди деб нуқта қўйдим. Умуман ортга қайрилма фақат олдинга деб кетдим. Худо билан бандани орасига қил сиғмайди дейишади, нима кераги бор одамни аралаштириб деб буёғи фақат Худодан дедим. Хозир энди фақат яхши қўшиқлар устида ишлаш, ўтган вақтни қадрига етиб тўлдиришга харакат қиляпман. Бизнинг ижодий гурухимизда хам вақтни қадрига етиш борасида "Бўшашилмасин!” деган шиор бирламчи. Ўша пайтдаги романтик бўлса хам изтиробли қўшиқларни куйлашни хохламаяпман, фақат шўх ва кўнгилочар қўшиқлар яратишга интиляпман. Шу қобиқдан чиқиб кетишни истаяпман. Хақиқий санъаткор ичидаги дардини куйлайди, мени қўшиқларимни тартиб билан қараб чиқадиган бўлсак хаётим куйланган. Бундан кейинги хаётим фақат хурсандчилик билан ўтишини хохлайман. Шўх яшашни фақат кулиб яшашни хохлайман. Агар севиб қолсам дардли бир мухаббат қўшиғини яратармиз (кулади). Лекин шу севиб қолиш масаласи жуда қийин бўляптида.\nКелинг очиқчасига ошкор қилсак. Мажнунингман қўшиғини куйлаб туриб дархақиқат бу йигит мажнун бўлиб кетдими, қандайдир бир сектага аъзо бўлдими ё бир оқимга тушиб қолдими?\n-Бу хеч қанақа секта ва оқим эмас, Худога шукур бундай оқим ва секта каби иллатлардан огохмиз. Халқда Пир деган тушунча юради, тарихда хам бўлган. Илм борасида жуда кучли бўлган бир инсон учради, халқ орасида хар доим хам бундай деярли хамма илмдан огох инсонни учратмайсиз. Лекин у ўз илмини қурол сифатида фойдаланади. Бошида унинг илмига шайдо бўлдимда, бундай олиб қарасангиз шундай илмли инсонни на оиласи бор, на уйи... Буни кейин тушундим, ўша пайт эса илмга шайдо бўлдим, чунки болаликдан илмга хамиша чанқоқман. Яхши бир маънавий фундамент ўзимга оламан деб унга шогирд тушгандим. Лекин унга шогирд эмас аксанча...\n-Қул тушунчаси энди бизни замонга тўғри келмайдику, ишчи сифатида дейлик бўлиб қолганман.\nШербекнинг продюсери Искандар Шукуров: -Ишчига ойлик бериладику.\nШербек:-Ха ишчи хам эмасда.\n-Қул...(ўйланиб). Шундай бўлиб қоляпти.\nШербекнинг продюсери Искандар Шукуров: -Зомби.\nШербек:-Чунки масалан пул деса биз пул олиб келганмиз. Қаёққа бор деса борганмиз, қандай зарур ишимиз бўлса кечганмиз, шу тариқа қаттиқ ихлос қўйилган илм олишга. Тўйларни ташлаб кетган пайтларим бўлган, қанча мижозларни йўқотдик. Юриш туриш кўринишлар ўзгариб, озиб кетганман, ўзимга қарамай кетган пайтлар бўлди. Мусиқа ва ўз оламимдан кесилгандим. Хаётимда бу жуда катта мактаб бўлди, бундан кейин одам танлашда адашмайман.\nИлмли инсон дейсизу лекин у кўрсатаётган илми сахихмикан? Унда "вирус” йўқмикан? Турмуш тарзи инсонлардан манфаат кўзлаб фойдаланиш бўлса унинг кўрсатаётган илми хам шу тариқа ўзгартирилиб мослаштирилган кўринишда эмасмикан? Ундан олган билимингизни хаётда қўллашга чўчимайсизми?\n-Албатта ўзгартирилган "вирус” бўлган, бугунги кунда буни фарқлай оляпман, аввалги тархидаги Пирларни биламиз шогирдларини бошқача тарбиялаган. Шогирдига далда бўлиб ишлаш учун интилиш учун туртки бўлиш керак. Унинг йўналиши эса худбинлик, авал устоз кейин хазрат дегин ва хоказо.\nСохта Пирга бўлган текин пиар онларини мана шу ерда якунлаб ўзингизга қайтамиз. Севиб қолиш муаммолиги хақида гапирдингиз. Жуда қийин масала аслида севмаслик, аксарият хонандаларга теккан касал ўзларига "Мен хеч қачон севмаганман ва севмайман” деган шиорни "ясаб” олишади. Ишонмайман тўғриси! Биттаси Шахриёрмиди? Ана Америкага кузатар чоғи бир йил аввал уйланганини билдик. Ё яна бири сизни хонанда дўстларингиздан бири 2 фарзандлик бўлди хамки халқ учун хануз "севмаган”.\n-Тўғрисини айтсам хаётда жуда кўп севганман. Севишни хам яхши кўраман (жилмайиб). Мактаб тугул боғчада хам севганлигимни эслайман. Хақиқий севги ўзи билинади, севгини кўзи кўр бўлади дейишади, охирги пайт ўша севги келмаяпти. Аввал севганман уни қандай бўлишини биламан, хамма нарсани унутиб юбориб уни камчиликлари хам кўринмай қолади. Институтда хам кўп севганман, хозир хам ижод даврида барибир бизда хам юрак бор, чиройлик қиз бўлса ёқса учрашиб гаплашамиз. Лекин охирга пайт ижодга қаттиқ берилгандан бери унга диққат ажратилмаётгандек. Кимнидир севиб қолиб у билан учрашиб юришга хам хозир вақтни сарфламай дейман шекил. Ўтган вақтни хар қанақасига тўлдириш хаёлимда, шу ортиқча бир икки соатни хам ижодга сарфлаб рейтинг кўтаришга харакат.\nСизни ром қила оладиган илк севги воқеаси қандай бўлиши керак? Хар бир инсон тасаввур қилади-ку\n-Чет-элларга кўп саёхат қилишни ёқтираман, болаликдан сайёх бўлишни истаганман. Масалан шу чет-элга борсам, хеч ким танимаган жойда яхши бинолар атрофида айланиб юрибман, ёки пляжда. Ва бир чиройлик ўзбек қизи...\n-(тушуниб кулади) Пляж кийимида эмас албатта, майли дейлик Францияда атир олгани дўконга кирдим, ёки бу воқеа Эйфель минорасида бўлса. Мени кўп кўз олдимга келадиган нарса бу 31 декабрь куни Францияда, қор ёғяпти, Эйфель минораси атрофидаги кафелардан бирида тунда ўтириб янги йил кириб келишини мана шундай мухитда кофе ичиб кутиб олишни истайман.\nБунча худбин бўлмасангиз, бир ўзингиз а?\n-Йўқ, ўша холатда кимдирам мени орзуимга шерик бўлиб, худди шундай орзу қилиб ўзимизни бир ўзбек қизимиз совуқдан оғзидан тутун чиқиб, кафега кириб келди. Ва қанақадир нигох нигохларга тўқнашди...Бу хақиқий романтика!\nАксарият йигитлар суйган ёри касбини хамшира сифатида кўриши мумкин, сизчи?\n-Аввало у санъат сохасидан бўлиши керакмас.\nСанъат сохасидаги қизларга ишонмайсизми?\n-Йўқ санъат сохасини танлаган жуда кўп қизларимизни яхши кўраман, лекин бу касб жуда хам машшақатли ва қизларимизни матонатига беш кетаман. Бир оилада икки санъаткор яшаши бу жуда қийин.\nМана дўстингиз Шароф Муқимов Севинчга уйландику, сиз ўзингиз куёв навкарлар қаторида бўлдингиз\n-20 ёки 30 йилдан кейин бу хақида гаплашармиз (кулади). Яхши ният билан айтаяпман албатта, ва агар шу давр мобайнида турмуши сақланиб қолса, Шарофни хам Севинчни хам матонатига беш кетаман ва гап йўқ лекин дейман.\nШарофни тўйида атрофида оппоқ кийимда йигитлар қаторида бўлдингиз, бу стратегия шахсан менга ғалати туюлди, худди куёвни турмушга бераётгандек у хам атрофидаги йигитлар хам оппоқ либосда бўлдинглар. Билмасам балки мен кўрмай қолгандирман, лекин суратларда Севинчни атрофида бир тўда қизларни кўрмадим, Шарофни атрофида бир тўда оппоқ либослик йигитлар ва Севинч тушган суратлар бор.\n-Шу куни ЗАГСга бориш учун йигитлар одатдагидек қора костюм шимда Шарофни уйига борсак у ерда Ёдгор Мирзажонов оппоқ костюм шимда экан, шу билан келинглар хаммамиз шундай оппоқ кийинамиз деб маслахатлашдик. Бунга лекин Шарофни умуман алоқаси йўқ. Шу тариқа хаммамиз оппоқ кийиндик. Сиз айтаётган сурат тасодиф, ўзим хам у суратчини махоратига беш кетдим.\n-Очиғини айтсам, хақиқий фикри бор жиддий қараб ўша интервьюни ўқиса, у ерда фақат рости айтилган. Хар тарафлама таққослаб кўриши мумкин. Шароф хафа бўлиши хам мумкин,лекин...\n1 Dilnoza (10-Сен-2011 04:32)\nMustafa Sandal bilan duet. Ishonuvchanlikni shu u.n yomon kòraman. Zombi.))) Samandar oddiy insonga òxshaydi. Bir ikki marta intervyusini òqigandim yana bilmadim.\n2 Dilnoza (10-Сен-2011 05:56)\nU inson tasiridan qanday chiqib ketdingiz? Naxotki tòg'rilik bilan erishib bòmasa. Inson yutuqlariga tòg'rilik bilan xam erishadiku. Chum tushurib ketgan ekanda òziyam. SAYYOD SIZGA RAXMAT YANGILIKLAR UCHUN. OMADIZNI BERSIN.\n3 Dilrabo (10-Сен-2011 06:24)\nWerbek Wodiyevga omad tilayman.Rostdanam iqtidorli sanatkor.Xarakterni esa özgartirib bölmasa kk.Faqat yomonlardan yiroq qil deb sörab yaxwilik izlab ijoddan töxtamasinlar.Xudoni özi asraydi har balolardan.Omad tilayman.\n4 LEMON (10-Сен-2011 08:07)\nAMMO DUETLARI ZUR CHIKIBDI\n5 Давлат (10-Сен-2011 08:46)\nСайодни махоратига доим коил коламан. умуман танимаган одамим билан сухбат килган булса хам кизикиб кириб кетаман интрвю ичига. саволлар хам сухбат тури хам кизик. умуман танимаган ва таниган юлдузларниям очиб бера оладилар. Сайод сиз суперсиз биласизми? рахмат сизга. Шербек узур ижодингиздан бехабар эканман, инсон сифатида гапларингиз маъноли каеридадир шартаки хам. хоизр бир кушигингизни кучириб тинглаб кураман ва яна ёзарман. омадиззи берсин бошка адашманг\n6 KomilEl (10-Сен-2011 10:46)\n7 Malvina (12-Сен-2011 01:27)\nTavba tavba umuman mawhurmasde "MASHhURMAN" diydimi og'zini töldirib?!\nLekin suhbat juda qiziq!\n8 LEMON (13-Сен-2011 10:27)\nUZUR FIKRIZZI IZOHLAGANIM UCHUN U AMMO BEKORGA OMADILA SHEKILLI MUKOFOTNI


Хоккей бўйича Қозоғистон термаси жаҳон рейтингида 13 ўринга кўтарилди\n7 Июнь 11:43\nNUR-SULTAN. Kazinform – Рига шаҳрида Жаҳон кубоги натижалари бўйича Халқаро Хоккей Федерацияси (IIHF) ҳар йили мамлакатлар рейтингини тақдим этди. Қозоғистон 16-ўриндан 13-ўринга кўтарилди, деб хабар беради Kazinform sports.kzга таяниб.\nБу йил Қозоғистон сезиларли ютуқларга эришди. Рўйхатнинг юқори қисмида Канада. Шу билан бирга, Жаҳон чемпионатининг умумий жадвалида гуруҳ босқичида тўрт марта ғалаба қозонган Қозоғистон терма жамоаси турнирда 10-ўринни эгаллади.\n1. Канада - 3235 балл\n2. Финляндия - 3125 балл (+1)\n3. Россия - 3050 балл (-1)\n4. АҚШ - 2945 балл (+2)\n5. Германия - 2905 балл (+2)\n6. Чехия - 2895 балл (-1)\n7. Шветсия - 2880 балл (-3)\n8. Швейцария - 2815 балл\n9. Словакия - 2670 очко\n10. Латвия - 2560 балл\n11. Норвегия - 2490 балл\n12. Дания - 2470 балл\n13. Қозоғистон - 2365 балл (+3)\n14. Беларусь - 2320 балл (-1)\n15. Франция - 2295 балл (-1)\n16. Буюк Британия - 2280 балл (+3)\n17. Италия - 2280 балл (-2)\n18. Австрия - 2185 балл (-1)\n19. Жанубий Корея - 2140 балл (-1)\n20. Словения - 2085 балл